qundao/data-zh-poetry huggingface dataset:
粉红石榴花
作者：彭孙贻
朝代：明
体裁：七言律诗

万里轻红上海槎，似携胡粉媚朱厓。涂林春色沾微醉，午日罗巾浣薄霞。心忆饼师潮晕颊，人怜宜子黛如花。生憎太赤施朱少，襞绉无须著绛纱。
粉褒姒
作者：彭孙贻
朝代：明
体裁：七言律诗

铅华不御占霜林，素质天然冠古今。何处倾城争一笑，却将缯綵抵千金。褒斜月落肠堪断，粉水人空影易沉。夜半看花休秉烛，骊山戍火散秋阴。
精严寺见祈雨祠龙者
作者：彭孙贻
朝代：明
体裁：五言律诗

清凉来古刹，随喜住孤筇。幢影摇晴霭，经声静午钟。法莲生旱藕，铁钵寤雩龙。稽首杨枝佛，天花雨石淙。
精严寺见祠龙祈雨者
作者：彭孙贻
朝代：明
体裁：五言律诗

褦襶能违俗，深知杖笠宽。暴尪慈日暝，跃蜴舞坛安。真境人堪冷，禅关磬未残。何烦碧筒饮，暂过亦清寒。
素馨
作者：彭孙贻
朝代：明
体裁：七言律诗

悉茗初开南海南，蛮娘倭髻不胜簪。侍儿留得佳名在，幽艳多从故垄探。弱缕穿残千峤雪，浓芳郁作四时岚。卖花一叫炎方晓，蜑蝶黎蜂闹小篮。
索山童所拾花旋又坠去更成一绝
作者：彭孙贻
朝代：明
体裁：七言绝句

踏春春去遍天涯，倦坐僧房且吃茶。拾得遗香旋忘却，恨无红袖为司花。
紫微山用唐人韵
作者：彭孙贻
朝代：明
体裁：五言律诗

山幽人思静，钟磬远依微。池影花新沐，茶烟雨不飞。僧閒扪鹤虱，云绉上棕衣。孤坐看馀霁，斜阳独鸟归。
紫沙洲
作者：彭孙贻
朝代：明
体裁：古风

三日阻江皋，大风鼓巨壑。风霁雨亦歇，孤舟出烟郭。村居出层厓，叠屋亚楼阁。天青云鳞鳞，波白石凿凿。其陂翳禾黍，旁复纷花药。山明鹭鸶小，雨暗牛衣薄。人穿葭苇中，如蟹行郭索。蒲芽刺我足，欲上还踯躅。龙蛇厓岸断，子午江潮落。郁盘紫沙洲，弥望惟萧藿。维舟趁柳阴，呼童市鱼错。
紫牡丹
作者：彭孙贻
朝代：明
体裁：七言律诗

袁家仙质本无群，绮合重楼两不分。闪电交窗香隐约，芸晖绡帐隔氤氲。澄明共醉春如海，秾丽惊呼伎作云。四蕊餐来晨露下，飞裾可谒太霞君。
紫牡丹
作者：彭孙贻
朝代：明
体裁：七言律诗

魏家贵种压芳丛，佳丽由来冠洛中。秾映禁垣春色重，香流烟翰彩毫空。织绡庭院深笼雾，飞燕楼台暖避风。倘许檀槽歌紫玉，双双应硕入秦宫。
紫牡丹·其一
作者：彭孙贻
朝代：明
体裁：七言律诗

魏氏名家占上栏，胭脂凝袖倚琅玕。蒲桃锦幄香徐卷，紫海春波夜不寒。似共洛妃乘雾下，恰宜飞燕避风看。檀槽试近花前拨，撩乱韶光顾曲难。
紫玉簪
作者：彭孙贻
朝代：明
体裁：七言律诗

紫姑借导插华冠，别缀云英映九鸾。夜半芝房心尽展，秋深兰瀣气尤寒。相思红玉分钗断，一别琼枝带恨看。采得莫过夗冢畔，吴宫小女怨歌残。
紫茉莉
作者：彭孙贻
朝代：明
体裁：七言律诗

惨碧蒙茸覆小山，胭脂渍露晓潸潸。雾绡夜剪鲛人锦，茱带寒吹燕女鬟。冷艳花姑惊弄色，妖妍阿紫自低颜。却怜华落秋妆怯，好拭红绵映指环。
紫荆
作者：彭孙贻
朝代：明
体裁：七言律诗

红艳纷纭偏六街，独留紫褐伴空斋。共看田舍连枝树，不羡薇垣侍从阶。良友藉花班作坐，山妻和蕊剪为钗。白头兄弟同荣悴，岁岁流光慰孔怀。
紫菊花
作者：彭孙贻
朝代：明
体裁：七言律诗

林花笼雾晓缤纷，明媚秋妆艳出群。浮露茱囊香一色，采芳芝谷秀难分。佳人梦里宜投绮，狂客筵前错唤云。何日相携沅水上，紫茎同取赠夫君。
紫薇山雨泊
作者：彭孙贻
朝代：明
体裁：七言律诗

绿阴四月雨肥天，荡桨明湖破暝烟。山寺重来惊世乱，江春已去惜流年。典衣初兑馀杚酒，采茗先归陆羽船。双鬓渐稀栖遁晚，芒鞋新试万峰前。
紫薇花
作者：彭孙贻
朝代：明
体裁：七言律诗

琐闼清阴白日长，庭柯丽色照岩廊。光添禁掖连垂绶，影动微风拂画墙。落蕊只愁脂颗碎，开帘时点燕泥香。野夫漫忆麻姑爪，倚树摩挲对省郎。
紫藤花
作者：彭孙贻
朝代：明
体裁：七言律诗

紫蒂垂垂覆短楹，绿阴如幄蔓纵横。蟠枝碧落虬相结，挂蕊桐花凤倒行。缭绕华鬘分宝络，参差山带缀繁缨。剡溪借得新笺样，欲染云蓝采未成。
紫蝴蝶花
作者：彭孙贻
朝代：明
体裁：七言律诗

绣陌秾芳戏巳残，兰心蕙质吐雕阑。燕泥坠砌香无迹，芝盖阶横露未乾。斗草簇裙茱带乱，踏花翻翅枣骝寒。笔床清梦閒相媚，故落端溪石上看。
紫铃
作者：彭孙贻
朝代：明
体裁：七言律诗

柔条悬蕊尽含扃，嫩色参差媚紫茎。草阁岂曾淋栈雨，天风何处下流铃。护花不响禽犹下，檐铁无声马自青。细犬夜来空吠影，枝头月色动朱绳。
紫阳庵
作者：彭孙贻
朝代：明
体裁：七言律诗

紫阳仙人白鹤姿，寥天万里入烟飔。虚堂易代闻神语，雷庙枯松伏蛰危。啄木鸟知虫画篆，云床菌发采馀芝。山寒江阁凭空楯，枫叶红来易有诗。
紫骝马歌
作者：彭孙贻
朝代：明
体裁：乐府曲辞

羝羊未生乳，单雄不成双。谁能着锦裤，独处可是无郎。
紫骝马歌四首·其一
作者：彭孙贻
朝代：明
体裁：乐府曲辞

道逢渭南令，驱嘶不肯下。不识马上儿，但识紫骝马。
紫骝马歌四首·其三
作者：彭孙贻
朝代：明
体裁：乐府曲辞

野火出枯桑，野椹自生枣。童男生白发，少年那得老。
紫骝马歌四首·其二
作者：彭孙贻
朝代：明
体裁：乐府曲辞

骊驹东门去，白日黄尘生。对面不相识，但闻马蹄声。
紫骝马歌四首·其四
作者：彭孙贻
朝代：明
体裁：乐府曲辞

草枯还复绿，雨落不上天。生小离乡里，空自作人怜。
累夕梦大人归里·其一
作者：彭孙贻
朝代：明
体裁：古风

秋楹风翏翏，寒蟀助无寐。昏灯回淡月，行□翩然至。饥马带尘色，林鸦响檐翅。世乱少归人，流离此身悴。岂无故山田，荒秽非吾事。恩深义何怨，不落还乡泪。仓黄隔宵语，四更古虫唳。千山万山雁，三年无一字。
累夕梦大人归里·其三
作者：彭孙贻
朝代：明
体裁：古风

杳杳河汉没，起视乃参横。屡夕照言旋，庭月岂无情。存亡恸一别，未敢诉分明。夙怀妇子知，宁能念死生。陵园已荒露，余岂归来耕。努力保贱贫，执圭非尔荣。亦既志靡亏，何假身后名。掩衾抆涕窹，床雨啼鼯鼪。
累夕梦大人归里·其二
作者：彭孙贻
朝代：明
体裁：古风

去日吴山巅，王程惨行色。天涯任仆马，行李蔽天黑。关山一何长，短札不可得。故园茫茫青，旧官生野稷。胡为有归翮，翻飞在我侧。吞声惜鬓毛，素志填胸臆。长贱表寸心，儿曹其稼穑。开帷念髣髴，墙月自西匿。
红兰·其一
作者：彭孙贻
朝代：明
体裁：七言律诗

丹房滋穗上虹窗，玫蕊同心本自双。秋冷佩琼过汉水，春殷啼箸怨湘江。侯家几畹连朱邸，红女留膏粲夜缸。似有神仙降空谷，赤绡绛节自幢幢。
红兰·其二
作者：彭孙贻
朝代：明
体裁：七言律诗

都梁香窟绕天涯，脂水流膏吐异葩。采处春寒绛宫雪，梦中人到赤城霞。联吟彤管看无色，动操朱弦不辨花。长伴幽贞在空谷，千年绮石尽丹砂。
红木棉花
作者：彭孙贻
朝代：明
体裁：七言律诗

瘴岭风吹红木棉，蛮方隹丽亦嫣然。种来琼海年年暖，开遍朱厓处处妍。无雪不知庭絮咏，争春欲占荔支烟。流人肠断秾花候，月冷荒庵杜宇前。
红梅
作者：彭孙贻
朝代：明
体裁：古风

自我乐岩栖，时抱物外慕。嗟此岁寒心，聊以保迟暮。绯梅山窗发，郁郁散香雾。先哲之所留，亦既�寒冱。丹砂霏绛雪，清艳夺群树。栖迟十年侣，照我清梦窹。幽居察物变，零落委秋露。尚有枯蘖存，饥虬蟠自顾。南枝无复花，残夜月孤吐。独立浩怀人，欲言谁予晤。
红梅
作者：彭孙贻
朝代：明
体裁：古风

自我乐岩栖，时抱物外慕。嗟此岁寒心，聊以保迟暮。绯梅山窗发，郁郁散香雾。先哲之所留，亦既𠪾寒冱。丹砂霏绛雪，清艳夺群树。栖迟十年侣，照我清梦窹。幽居察物变，零落委秋露。尚有枯蘖存，饥虬蟠自顾。南枝无复花，残夜月孤吐。独立浩怀人，欲言谁予晤。
红梅·其一
作者：彭孙贻
朝代：明
体裁：七言律诗

幽姿元欲寄琼华，清艳当窗剪绛纱。弄影香横朱雀桁，含珠匀点守宫砂。天寒翠袖凝初旭，林下新妆学晓霞。共看含章风坠处，远山红雨下桃花。
红梅·其二
作者：彭孙贻
朝代：明
体裁：七言律诗

横参宿羽月当天，未到罗浮便巳仙。斜缀小钗过赤凤，徐弹流雪引朱弦。凝冰暗湿灵芸泪，点珀春生獭髓妍。没骨胭脂写花影，绯绫烛下地衣前。
红梅盛开独对成咏
作者：彭孙贻
朝代：明
体裁：七言律诗

冷艳萧斋澹自宜，苔钱古石护疏篱。独眠清影临书榻，故落飞英点笔池。幽韵相亲如好句，春愁不断似游丝。花前始觉人岑寂，徙倚空庭有所思。
红牡丹
作者：彭孙贻
朝代：明
体裁：七言律诗

朱门花月倚春宵，占尽风光赤板桥。艳曲双声歌绛树，佳期一品冠红绡。珊瑚照座敲疑折，彤管填词醉未消。似有群仙下琼岛，丹楼五色上霞标。
红菊花
作者：彭孙贻
朝代：明
体裁：七言律诗

三径虽荒归思劳，独存宜伴赤松高。丹枫秋坂争明灭，朱鹭寒潭惜羽毛。霞剪落英翻夕照，霜含醉色上林皋。十年元亮东篱梦，反笑仙源错种桃。
红豆蔻
作者：彭孙贻
朝代：明
体裁：七言律诗

药阑春思满晴窗，叶叶相于缀碧幢。蕊抱玄珠迷赤水，心同朱火照银釭。含胎一点长留的，照影厶红各自双。欲寄相思空折赠，怀仁千里隔长江。
纪兴·其一
作者：彭孙贻
朝代：明
体裁：七言律诗

冰纹帘角挂残霞，苍藓横阶履迹斜。画阁燕衔蚕竹粉，石阑蜂坐刺桐花。吟馀狸�涂春蚓，饭罢莼丝施干鸦。最是诗脾秋正渴，寒浆小豆施匏瓜。
纪兴·其一
作者：彭孙贻
朝代：明
体裁：七言律诗

冰纹帘角挂残霞，苍藓横阶履迹斜。画阁燕衔蚕竹粉，石阑蜂坐刺桐花。吟馀狸𬋩涂春蚓，饭罢莼丝施干鸦。最是诗脾秋正渴，寒浆小豆施匏瓜。
纪兴·其三
作者：彭孙贻
朝代：明
体裁：七言律诗

箫条人事对沉冥，葛带临流濯短汀。竹院捣茶敲夜月，藕塘耕露漾萤星。哀蛩善作惊秋语，疏柳难禁近眼青。无赖閒心芳草上，乱蝉残夏醉中听。
纪兴·其二
作者：彭孙贻
朝代：明
体裁：七言律诗

荷气薰衣睡不浓，希夷蛰法问炎农。愁生肺叶供贫病，闷对灯花卜吉凶。苦菜秀时齑臼卧，惊香冷后鸭炉封。窗纱夜夜临梅影，淡墨歌斜印月踪。
纪兴·其四
作者：彭孙贻
朝代：明
体裁：七言律诗

楸枰亦自赌宣州，碎玉声声别墅幽。痴傍虎头惊画绝，高从雁背寄书秋。空山露白枯桐响，小涧风黄采菊游。岁俭半荒三顷秫，酒丞拚得溷清流。
细雨
作者：彭孙贻
朝代：明
体裁：五言律诗

关愁殊不谓，细雨故霏霏。泼闷春醪嫩，冲閒睡思肥。蛰雷增笋力，积藓厚蜉衣。今岂高眠日，江城堠火微。
经始皇庙和南老
作者：彭孙贻
朝代：明
体裁：五言律诗

徐福洲前路，当时此避秦。脩蛇己中断，白马尚东巡。古殿一以閟，岩花更不春。三山有灵药，应起鲍车身。
经小孤山
作者：彭孙贻
朝代：明
体裁：七言律诗

斗削孤峰擘紫烟，沧波明灭渚云连。半厓古木横江鹳，万里阴霞没楚天。神女夜归环佩冷，山僧晓起石钟悬。东来澎浪矶头客，可许渔竿泊钓船。
绛桃
作者：彭孙贻
朝代：明
体裁：七言律诗

玄都春色九霞飘，天上栽来下碧霄。殿脚仙姝全敛黛，双声歌伎正含娇。帐纱摇烛空无影，丹雪凝砂转不消。何用朱幡张院落，东风独倚赤栏桥。
络纬吟·其一
作者：彭孙贻
朝代：明
体裁：五言绝句

草间啼络纬，声自暗中来。织女机丝冷，何劳永夜催。
络纬吟·其二
作者：彭孙贻
朝代：明
体裁：五言绝句

西风动妾幕，连宵不下机。殷勤语促织，夫婿未成衣。
绣毬
作者：彭孙贻
朝代：明
体裁：七言律诗

上林结绮送春回，剪綵琪园巧样裁。月满玉轮枝外转，夜悬珠斗暗中开。流苏帐合飞香雪，蹴鞠埸深衬绿苔。却恐三郎沉醉后，误教官女蹋花来。
续悯乱诗十首·其一
作者：彭孙贻
朝代：明
体裁：七言律诗

三户曾闻古战场，鄢陵处处曰昏黄。麟符火纛为降虏，豸角危冠拜闯王。草长祢衡芳草绿，花飞庾亮废楼香。江鱼不及金陵水，建业从今胜武昌。
续悯乱诗十首·其七
作者：彭孙贻
朝代：明
体裁：七言律诗

节钺如林拥重臣，兵多翻觉少遗民。名城白水鱼游市，荒邑青天鬼捉人。赤矢寇名能止疟，黄麻赦诏不医贫。大河以北成瓯脱，千里炊烟绝桂薪。
续悯乱诗十首·其三
作者：彭孙贻
朝代：明
体裁：七言律诗

天王明圣正忧勤，大内西风曳练裙。殿上空悬推毂礼，贼中巳铸剿兵文。芜关人断虫秋响，皖口城孤鹤夜闻。近喜刘超俘阙下，池阳为报左将军。
续悯乱诗十首·其九
作者：彭孙贻
朝代：明
体裁：七言律诗

七月寒江尚未波，金台直北对嵯峨。贪泉润浥廉贞目，徒博风生异勇科。绿帻三年堪作相，卢弓六传下横戈。长绳须系中行说，近日张吴较昔多。
续悯乱诗十首·其二
作者：彭孙贻
朝代：明
体裁：七言律诗

献帝祠深草未枮，巴猿隔浦唱苍梧。飞龙殿上秋声起，舞马杯前月影孤。凝碧筦弦流暮雨，平陵松柏散啼乌。可怜荆楚多奇士，曾有伶官涕泪无。
续悯乱诗十首·其五
作者：彭孙贻
朝代：明
体裁：七言律诗

脱粟蒸藜饭二升，桔槔蓬底话沟塍。河乾屋角枯丝网，泉涸村西续井绳。未喜九江祛虎害，独欢四尽去鱼弘。茅檐今日容高枕，解带风中任曲肱。
续悯乱诗十首·其八
作者：彭孙贻
朝代：明
体裁：七言律诗

夏税秋成困茧丝，何如蹂躏互流离。蚩氓醢鲊人刀俎，屠伯堂皇肉鼓吹。蚕罢桑条鸣戴胜，年饥鼠壤种蹲䲭。流亡飘泊天涯遍，身似杨花逐叛儿。
续悯乱诗十首·其六
作者：彭孙贻
朝代：明
体裁：七言律诗

山公天上费持衡，廉贾居奇有隽声。总可输缗为令仆，何难赌郡得宣城。一钱都尉偿犹直，五柳陶潜种巳成。惟有酒狂贫不惜，杖头解取付兰生。
续悯乱诗十首·其十
作者：彭孙贻
朝代：明
体裁：七言律诗

十载交游越水东，明朝买剑事猿公。虫当病客吟偏剧，衣学残荷制转工。橘颂自矜难化枳，琴材莫赏老孤桐。方床未忍徒高枕，门外征尘乱转蓬。
续悯乱诗十首·其四
作者：彭孙贻
朝代：明
体裁：七言律诗

龙蟠隹气满陵园，河洛诸宗尽大藩。峡坼鳖灵啼望帝，花飞燕矢啄王孙。壶关诏咽山东老，剑阁铜增蜀北门。如带黄流应自远，地维终古奠昆仑。
绯桃一枝花发最为烂熳其枝北向为小窗所碍移南墙下
作者：彭孙贻
朝代：明
体裁：七言绝句

栽向西池阿母家，东风四度见飞花。绯桃落尽春归去，寂寂东栏日已斜。
维申席上送剑耿
作者：彭孙贻
朝代：明
体裁：七言律诗

耿耿横参夜未高，翻因分手惜同袍。琴书行色离觞满，兵甲关山客梦劳。君去黄河正春水，我寻白马渡江涛。北风鸿雁南枝鹊，招隐他年寄反骚。
维申招饮牡丹花下作时在座者石弦方节公㴻汉飞君升简可巨展方节醉吐花下
作者：彭孙贻
朝代：明
体裁：古风

东风夜吹木芍药，千树楼台压红萼。黄蜂紫燕参差来，朵朵秾香扑帘箔。吴生爱客客满堂，绛蜡高然双凤皇。浣花细雨酿春色，密护雕栏看洗妆。樽前相对忘宾主，雅谑清欢动眉宇。君今且尽鹦武杯，客自能为鸲鹆舞。醇醪劝客醲于乳，何惜车茵为君吐。眼中世事同转蓬，萍梗浮生西复东。糟丘相劝各努力，今朝莫负花枝红。
绿牡丹
作者：彭孙贻
朝代：明
体裁：七言律诗

结绮楼台翡翠围，神仙水碧是邪非。长蛾宫禁输螺黛，鹦鹉雕阑让绣衣。菡萏九华争秀削，阴浓万卉失春归。庭前笑指惟芳树，怪杀游蜂乱蝶飞。
绿牡丹
作者：彭孙贻
朝代：明
体裁：七言律诗

翠云承盖上流苏，青帝移春画槛隅。笑杀小家空比玉，若非金谷漫藏珠。鸭头池照秾芳没，螺子眉分黛色孤。凝碧胜游丝管歇，独留花影满春芜。
绿珠怨
作者：彭孙贻
朝代：明
体裁：七言绝句

金谷春残红乱吹，莺啼房老断肠枝。高楼身抱名花坠，犹是珠帘半捲时。
绿萼梅·其一
作者：彭孙贻
朝代：明
体裁：七言律诗

寒香漠漠净苔茵，影入窗纱不见春。扫镜曾窥螺黛侣，弄珠疑见坠楼人。碧云日暮遥思合，青案愁多报赠频。自分生身少仙骨，萼华那得便相亲。
绿萼梅·其二
作者：彭孙贻
朝代：明
体裁：七言律诗

鸭头池水照偏明，疏影横斜染断萍。拾得翠钿惟堕萼，开来青眼总含情。鹦哥窗外衔枝语，么凤花间抱蒂行。惆怅陇头芳草色，共传寒信到江城。
绿蝴蝶十六韵禁用绿蝴蝶字
作者：彭孙贻
朝代：明
体裁：五言排律

何处翩翾至，双蛾黛扫成。柳条时隐见，麦陇未兮明。树浅藏微动，阴浓戏不惊。舞苔惟过影，宿叶悄无声。香阵迷油壁，宫罗扑翠屏。挂钗么凤妒，掠鬓钿蝉横。粉退流苍雪，须钩颤缥英。晓侵鹦羽瘴，暝带鸭头晴。陌上桑偷眼，樽中蚁有情。沾衣黄里怨，比玉小家名。琴绮窥三弄，窗纱梦五更。蕉天风上下，荷盖袖轻盈。芳草关心乱，春山点鬣莹。仙随飞萼降，楼近坠珠轻。栩栩池塘照，娟娟竹筱萦。蘸将天水碧，榻本彷元婴。
缚帘
作者：彭孙贻
朝代：明
体裁：五言律诗

不胜秋思远，隔月挂疏帘。暗较梧阴薄，时来花影添。波文空入画，露色迥难沾。静对深光里，幽人坐隐恬。
缠枝牡丹
作者：彭孙贻
朝代：明
体裁：七言律诗

垂萝引蔓结绸缪，小作花王附玉楼。不羡人前比飞燕，却来河畔会牵牛。缠绵意向双行起，宛转歌成四月愁。姚魏名家零落尽，残脂断粉擅风流。
缨络鸡冠
作者：彭孙贻
朝代：明
体裁：七言律诗

锦伞离披散玉除，草间兑畜整冠初。分行宝络天人至，入桀华鬘舞队虚。雀弁何来司羽葆，鸟官随地集簪�。幽栖多种谈玄处，拂麈交缨乱绮疏。
缨络鸡冠
作者：彭孙贻
朝代：明
体裁：七言律诗

锦伞离披散玉除，草间兑畜整冠初。分行宝络天人至，入桀华鬘舞队虚。雀弁何来司羽葆，鸟官随地集簪𥚑。幽栖多种谈玄处，拂麈交缨乱绮疏。
罂粟·其一
作者：彭孙贻
朝代：明
体裁：七言律诗

青囊吐萼满平畦，谷雨含苞拆紫泥。十队绛幢瑶圃出，千重綵仗锦标齐。绿房承露擎罂重，金粟分英带月低。传语花神护鸦片，好将百子种前溪。
罂粟花
作者：彭孙贻
朝代：明
体裁：七言律诗

浓绿初肥万卉收，谁家剪綵出缠头。苞垂翠瓮擎偏重，萼迸银瓶艳欲流。五色如云成紫盖，千英业瓣吐朱楼。惜花莫更寻鸦片，赠药堪同士女游。
罗坑邸舍
作者：彭孙贻
朝代：明
体裁：七言绝句

罗坑日暮尽人烟，寂寂星河照暗泉。蟋蟀自啼秋夜冷，那知山客未成眠。
罗汉松
作者：彭孙贻
朝代：明
体裁：七言律诗

蟠枝移下鹫峰头，劲鬣鳞鳞舞翠虬。叶近贝多长不坏，寒分祇树几经秋。声闻證入寒涛起，诸漏空来午荫流。断尽根尘徵圣果，荒山冰雪满炎洲。
羊眼豆
作者：彭孙贻
朝代：明
体裁：五言律诗

采菽风林下，相牵绿满溪。荚应连五羖，种欲散千蹄。泣釜分头烂，悬藤入望迷。清斋堪饮啖，药裹漫签题。
美人梳头歌
作者：彭孙贻
朝代：明
体裁：古风

晓寒己退红日高，绮窗花影低樱桃。髼鬙徐理一窝玉，犀梳吐月横亭皋。锦茵无尘云委地，游丝冥冥垂丈二。盘龙半捲香雨来，兰泽未施蜂蝶至。回身无力倚双鬟，镜中云过遮远山。菱花为侬照背面，侧肩燕尾斜弯环。重将坠马髻端正，试舞今朝教小蛮。
美人蕉
作者：彭孙贻
朝代：明
体裁：七言律诗

摇曳罗裳下翠微，海南晴瘴减容晖。春尖瘦削经秋怯，红甲纤妍蘸露稀。几度临风常捲袖，却怜行雨不沾衣。莫教弹事休文见，恼乱閒情减带围。
羡门弟庭前紫牡丹
作者：彭孙贻
朝代：明
体裁：五言律诗

今春觉消瘦，尚复冠群芳。春入重楼暖，香清片麝长。逐臣犹紫袖，小阮胜罗囊。烂熳东堂上，连宵醉未妨。
群山霁雪
作者：彭孙贻
朝代：明
体裁：五言律诗

群峰横霁色，照水玉鳞鳞。华发未成隐，青山依旧春。敛云崖乳润，融涧药苗新。会待溪痕长，烟蓑一问津。
群鹭
作者：彭孙贻
朝代：明
体裁：五言律诗

宿鹭沧洲上，群飞傍野亭。立波明素影，照雨惜秋翎。莲渚鱼争跃，横塘草正青。幽人将放艇，坐对钓丝停。
翠梅
作者：彭孙贻
朝代：明
体裁：七言律诗

贴翠幽阶点绿苔，可应夏月坠消梅。芳钿落地云蓝没，螺子临窗黛色开。宜与侍儿称小字，不须秋草占花魁。寿阳公主看还笑，悔到含章阁下来。
翠菊
作者：彭孙贻
朝代：明
体裁：七言律诗

露草含英不待秋，夕餐谁疗屈生愁。似从蓝水浮花出，几片青溪带雨流。倡女倩妆添晓钿，宫娥集翠想云裘。幽芳未老嗟迟暮，欲见佳人可自由。
翠鸳鸯
作者：彭孙贻
朝代：明
体裁：七言律诗

翠翘紫葆自参差，碧水寒塘欲斗奇。弄影晓霜迷瓦甃，回文夜织傍机丝。双垂锦带偏连理，乱落青陵尚满枝。七十二行俱并蒂，不教草草怨将离。
老少年
作者：彭孙贻
朝代：明
体裁：七言律诗

衰飒西风媚眼前，空亭犹自弄婵娟。初誇素女颜能驻，争道麻姑色转妍。红叶旧题无限恨，白头新怨有人怜。徐娘莫与重相见，拚得多情误少年。
老虎口
作者：彭孙贻
朝代：明
体裁：古风

章江盘脩蛇，南入老虎口。丰城伏巨象，兀峙更回首。奕奕沙文黄，斑斑土花黝。风折石牙怒，江潮峙一吼。地确溪毛疏，草木理粗丑。阪田乃蓻黍，饭麦以为酒。所种惟瓜瓠，累累贯子母。大江迤西路，贫瘠无不有。客行揽风土，喟然我心疚。渐觉改秋衣，天风坠乌桕。
老雅觜
作者：彭孙贻
朝代：明
体裁：古风

纡斜出江帆，沿洄老雅觜。疾飙划长云，江豚大于豕。迎风噪鸟雀，折苇浮虫豸。矫首眺中流，金焦青旖旎。微波木叶脱，幽花落苍耳。天高饥鹘下，石怒蜕蛟死。榜人叩舷笑，惊雷绕窗几。伊余慕奇旷，湖海寄双履。尘土十年心，幽忧坠蓬累。何当凌寥廓，三山采芳芷。
老鹳亭
作者：彭孙贻
朝代：明
体裁：五言律诗

老鹳亭西路，晨征更阒寥。草深将断径，水涸欲欹桥。沙雁冲人起，饥骡向客骄。此来安畏路，不遣旅魂消。
老鹳口
作者：彭孙贻
朝代：明
体裁：五言绝句

亭午人烟冷，天寒鹳雀饥。钓船收不住，大泽捲游丝。
聚顺堂紫牡丹未放独游花下怀信弦弟·其一
作者：彭孙贻
朝代：明
体裁：七言绝句

玉楼春色遍阑干，魏紫移来照砌寒。閒杀戟门花底月，东风时节好谁看。
聚顺堂紫牡丹未放独游花下怀信弦弟·其二
作者：彭孙贻
朝代：明
体裁：七言绝句

紫雾氤氲香满亭，牡丹花压昼冥冥。西园公子归来未，寒食芳郊何处青。
聚顺堂紫牡丹次韵
作者：彭孙贻
朝代：明
体裁：七言律诗

东皇赐紫魏宫看，百宝玫瑰斗艳难。色丽欲分巫峡锦，气清疑握楚江兰。流霞太液凝晨露，绛雪重楼转渥丹。惭愧彭门矜贵种，琼枝分得自仙坛。
肺病兼旬累有青梅相饷者口占解嘲·其一
作者：彭孙贻
朝代：明
体裁：七言绝句

累累圆实绿肥初，脆滴金盘溅齿馀。笑杀寒酸贫措大，可曾消渴似相如。
肺病兼旬累有青梅相饷者口占解嘲·其二
作者：彭孙贻
朝代：明
体裁：七言绝句

肺病经旬苦未苏，青梅落尽小窗无。开奁翠湿三千颗，若个飞笺送绿珠。
胡无人行
作者：彭孙贻
朝代：明
体裁：古风

呼邪之南，火山之下，黑雕击人狼啖马。长箭百尺弓，汉兵蹈飘风。椎结骈首，头飞草中。脔阏氏，屠休屠。马饥不得食，肉烂天山枯。火烧幕南幕，黄蒿半天落。刲奠羊青冢，壮士醉眠枕新骼。苏武庙前，胡鬼啾啾，夷祅迷人提髑髅。徒儿�骂李陵碑，头沙燐燐火星星。撑犁人绝刀绣青，瀚海为田井字耕。将军閒鞠蹴，振旅朝王庭。车载百万级堆与龙平，归携枸酱桃花瓶。宛王头苦咋犬形，腊之斗血斗八升。上殿拜天子，升阶赐纳陛。卿为执金吾，陛下三万岁。
胡无人行
作者：彭孙贻
朝代：明
体裁：古风

呼邪之南，火山之下，黑雕击人狼啖马。长箭百尺弓，汉兵蹈飘风。椎结骈首，头飞草中。脔阏氏，屠休屠。马饥不得食，肉烂天山枯。火烧幕南幕，黄蒿半天落。刲奠羊青冢，壮士醉眠枕新骼。苏武庙前，胡鬼啾啾，夷祅迷人提髑髅。徒儿𨠯骂李陵碑，头沙燐燐火星星。撑犁人绝刀绣青，瀚海为田井字耕。将军閒鞠蹴，振旅朝王庭。车载百万级堆与龙平，归携枸酱桃花瓶。宛王头苦咋犬形，腊之斗血斗八升。上殿拜天子，升阶赐纳陛。卿为执金吾，陛下三万岁。
胥桥泉脉
作者：彭孙贻
朝代：明
体裁：五言律诗

鼓棹穿虹入，停桡问水中。跳波翻碧落，飞雪溅澄空。清照沉潭月，寒生渡渚风。吹箫止吴客，珠室在鲛宫。
胥里一布衣行
作者：彭孙贻
朝代：明
体裁：古风

胥里一布衣，有明之遗老。早岁嗤巢由，盛世乃枯槁。眼见万历年，朝野穆清昊。圣人乾清坐，昼漏春浩浩。宫花绕诸贤，讲席鹤院晓。仗御承天门，露布磔王杲。时则庙论平，廉贞厉玉藻。壮夫云霄羽，致身耻不早。雅负禁闼望，挟策自探讨。抽毫飙衮衮，摇笔迅飞鸟。城西郑公园，阴映富林沼。名流草堂集，屐齿遍深筱。夏槛莲房花，秋庭桂香窅。挥杯论史汉，烛灭讵得了。书成不一上，寂寞万言草。吾君实尧舜，彼相党群小。凄凉甲申泪，忠义哀素缟。钟山魏魏云，气象入窈窕。孝陵有神在，公等何佻巧。秦淮醉烟月，宫眉淡痕扫。大江以南北，狼火照缥缈。藩开花马将，封寝谏官表。乾坤六代改，龙虎众山杳。狂夫独恸哭，呜咽沾海岛。低头拜宣尼，麻衣着颠倒。焚其青衫去，长歌东门道。归理半顷田，土耨防夏潦。岂无芜秽惧，庶以免饥殍。白发前朝留，清尊故人少。愤读田横传，悲燔少陵槁。贻也同幽忧，沉痛伤怀抱。翁姊我大母，豸冠俪王考。女�詈三闾，婞直云不好。缅维先大夫，黄垆岿肝脑。琅琅渭阳字，风霜摇毕昴。正气高隐沦，屈节骂舆皂。俛仰六十载，丧乱方云扰。谅非金石姿，胡宁缅芳醥。林魄出渐高，空壶苦时燥。宾朋起相寿，横参夜逾皎。登楼指太白，金风战秋杪。
胥里一布衣行
作者：彭孙贻
朝代：明
体裁：古风

胥里一布衣，有明之遗老。早岁嗤巢由，盛世乃枯槁。眼见万历年，朝野穆清昊。圣人乾清坐，昼漏春浩浩。宫花绕诸贤，讲席鹤院晓。仗御承天门，露布磔王杲。时则庙论平，廉贞厉玉藻。壮夫云霄羽，致身耻不早。雅负禁闼望，挟策自探讨。抽毫飙衮衮，摇笔迅飞鸟。城西郑公园，阴映富林沼。名流草堂集，屐齿遍深筱。夏槛莲房花，秋庭桂香窅。挥杯论史汉，烛灭讵得了。书成不一上，寂寞万言草。吾君实尧舜，彼相党群小。凄凉甲申泪，忠义哀素缟。钟山魏魏云，气象入窈窕。孝陵有神在，公等何佻巧。秦淮醉烟月，宫眉淡痕扫。大江以南北，狼火照缥缈。藩开花马将，封寝谏官表。乾坤六代改，龙虎众山杳。狂夫独恸哭，呜咽沾海岛。低头拜宣尼，麻衣着颠倒。焚其青衫去，长歌东门道。归理半顷田，土耨防夏潦。岂无芜秽惧，庶以免饥殍。白发前朝留，清尊故人少。愤读田横传，悲燔少陵槁。贻也同幽忧，沉痛伤怀抱。翁姊我大母，豸冠俪王考。女𡡓詈三闾，婞直云不好。缅维先大夫，黄垆岿肝脑。琅琅渭阳字，风霜摇毕昴。正气高隐沦，屈节骂舆皂。俛仰六十载，丧乱方云扰。谅非金石姿，胡宁缅芳醥。林魄出渐高，空壶苦时燥。宾朋起相寿，横参夜逾皎。登楼指太白，金风战秋杪。
自云栖寺归再湖上
作者：彭孙贻
朝代：明
体裁：七言律诗

湖上重来欲雨天，湖山湖水更悠然。谁教佞佛称居士，未许持觞问圣贤。伏虎禅林诗笈里，黄龙公案道衣前。行吟自策孤筇去，不附西陵载鹤船。
自六和塔渡江
作者：彭孙贻
朝代：明
体裁：七言律诗

吴山相望越山前，此地曾经驻右贤。渔父停舟谈战地，胡僧浮钵渡江天。村深虎豹窥林出，云黑鼋鼍枕枻眠。莫听鹧鸪行不得，遨游还欲挟飞仙。
自南山道院后登东山巅
作者：彭孙贻
朝代：明
体裁：五言律诗

琳宫依磴转，幽薜俯层阴。雨过分泉脉，山空异鸟音。秦溪横海断，天目入烟深。君到云林下，应知隐者心。
自和海棠花下饮·其一
作者：彭孙贻
朝代：明
体裁：七言律诗

空斋半榻下南州，韵客婵娟伴夜游。角弈对枰连茗战，藏钩受子睹花□。惜春御史憨难买，曲部尚书醉懒糺。应笑滑稽狂卧客，凭阑欲吐问箜篌。
自和海棠花下饮·其三
作者：彭孙贻
朝代：明
体裁：七言律诗

阳春高调掩齐州，空谷佳人滞燕游。花剪烛银占漏刻，罚依金谷按觞阄。未绳罥索铃声护，羯鼓司香舞节糺。艳句竞翻新乐府，微风红雨湿箜篌。
自和海棠花下饮·其二
作者：彭孙贻
朝代：明
体裁：七言律诗

阑珊烟月费相詶，春事真堪误阮刘。岂为苦吟耽瘦损，每因投肇赋同雠。人呼丈石颠从众，花剩妻梅怨不犹。赢得无诗骄子美，间窗苔笔写蜗牛。
自和海棠花下饮·其五
作者：彭孙贻
朝代：明
体裁：七言律诗

莺花三月想燕州，短屐春郊胜旅游。隽客八厨云朵令，秾芳十友锦签阄。伯劳歌斗纤词丽，姑恶声催暮雨糺。满杓鸬鹚听倚曲，不禁翻酒乱箜篌。
自和海棠花下饮·其六
作者：彭孙贻
朝代：明
体裁：七言律诗

茗柯蕴藉韵堪酬，玄理真长欲让刘。欢伯龛同弥勒供，平原丝绣美人雠。酣春玉薤催婪尾，卜夜金龟萼告犹。肯共嫣红徒寂寂，蜀川明月冷沉牛。
自和海棠花下饮·其四
作者：彭孙贻
朝代：明
体裁：七言律诗

骊珠百琲字难詶，元白才名己压刘。痛饮陶家壶可化，悲鸣閒夜剑无雠。花王九锡移名友，酒圣千觚服沈犹。独有著书耽寂寞，山经奇字辨旄牛。
自和西林韵·其一
作者：彭孙贻
朝代：明
体裁：七言律诗

平生浪迹倦追随，今日投林计已迟。流水十年怀往事，名山双屐问前期。白衣客至偏无酒，黄菊花残未有诗。总为尘因耽岁月，独令慈氏久低眉。
自和西林韵·其二
作者：彭孙贻
朝代：明
体裁：七言律诗

开篱谁叩竹林中，身是山人白兔公。幽鸟啼残当午寂，孤云飞尽只寒空。斋厨蔬长前宵雨，瓶桂香生退院风。归去持杯供弥勒，半龛他日与君同。
自大湖堰山行入澉望湖上诸山因怀故友仲木·其一
作者：彭孙贻
朝代：明
体裁：五言律诗

人事悲非昔，风光减去年。草肥连日雨，春尽落花天。惜逝怀良友，忧生羡列仙。尚扶双眼在，携病看云泉。
自大湖堰山行入澉望湖上诸山因怀故友仲木·其三
作者：彭孙贻
朝代：明
体裁：五言律诗

两湖云树合，何处不苍茫。白苧人烟冷，青山野庙长。沙涂游郭索，盐井聚颠当。夙昔琴樽地，萧条有绿杨。
自大湖堰山行入澉望湖上诸山因怀故友仲木·其二
作者：彭孙贻
朝代：明
体裁：五言律诗

野树晴还合，轻阴暗复开。万山藏井落，大海出楼台。先哲高风在，穷交旧两来。凄凉故人宅，立马更徘徊。
自居然废亭登南屏绝顶望浙江
作者：彭孙贻
朝代：明
体裁：古风

沿堤随柳阴，入寺寻疏冷。烟峦恍故人，遥睇欢引领。稍出嵚嶒上，居然爱亭静。扪萝峭壁行，历险潜自警。山花弄幽娟，欲以媚孤秉。厓倾尽足力，乃造最高岭。天容惟有空，杳不见江影。冥心送遐观，沉穆含灵惺。兴剧憺忘归，天低惜馀景。溟濛四峰合，别此情耿耿。回径下僧寮，初月如红杏。
自淮阴北渡黄河
作者：彭孙贻
朝代：明
体裁：七言律诗

驱马平沙涉大河，夕阳明灭乱流过。中原地划邗沟断，大卤山横海岱多。行箧水经怀禹迹，孤舟乡思入渔歌。青徐历历空云树，到日西风动薜萝。
自秦溪间行出梅园
作者：彭孙贻
朝代：明
体裁：五言律诗

风雨秦溪道，流离见甲兵。黄沙随阵合，白刃四山明。岐路无南北，扁舟隔死生。相逢惟一哭，暴骨正纵横。
自金阊夜至吴江
作者：彭孙贻
朝代：明
体裁：七言律诗

笠泽江流过女墙，片帆挟雨下金阊。春波青雀长浮动，夜入垂虹入莽苍。高唱松陵人一往，孤吟枫落思何长。故园咫尺还山路，归梦无须到草堂。
至禾
作者：彭孙贻
朝代：明
体裁：七言律诗

鼓角孤城落日黄，几家茅屋点残阳。无穷芳草埋官道，自在啼乌下女墙。鬼火夜烧枯柳上，髑髅人语酒垆傍。荆榛髣髴曾游地，丝管楼台满目荒。
舜井
作者：彭孙贻
朝代：明
体裁：七言律诗

马首嵯峨辨历山，舜祠遗井白云间。无烦野老论遗迹，且酌清流湛客颜。古甃碧苔寒漠漠，石栏晴竹雨斑斑。行吟游子空纡目，南望湘烟未可攀。
舜祠
作者：彭孙贻
朝代：明
体裁：五言绝句

旧日韶山下，人传有舜祠。滩声正鞺鞳，似奏九招时。
舟中梦大人
作者：彭孙贻
朝代：明
体裁：古风

虔南三千里，行役已十九。四更见颜色，遂抚游子首。尔来何迟也，宿草三年后。章贡台岿然，吾骨幸不朽。平原留爪发，铁质金石寿。尔鬻故山田，芜秽馀十亩。明明古今义，无几巳无负。欢言忘梦寐，止怆别离久。奈何江天高，摇摇动星斗。秋风鸡一唳，迸泪湿林薮。
舟中漫兴
作者：彭孙贻
朝代：明
体裁：七言绝句

鹎鵊啼时有落红，杏花色减两声中。千村一夜劳歌发，吹入前溪碓岸风。
舟中瓶花
作者：彭孙贻
朝代：明
体裁：五言律诗

采得山英满，携来画舫宜。藻文涵棐几，香影荡军持。照水鱼潜戏，移春蝶未知。蓬窗纱髣髴，烟雨隔疏篱。
舟晓·其一
作者：彭孙贻
朝代：明
体裁：五言律诗

肃客来樯燕，汀花布席邀。睡烟轻晓梦，晴水映红桡。蚕月三眠柳，梅天两熟苗。图成雪片片，画我在山椒。
舟晓·其二
作者：彭孙贻
朝代：明
体裁：五言律诗

竹篷轻过箬，风细亦飘飏。泉减茶增灶，花贫蝶诉荒。小冠初制箨，野葛可缝裳。归去枌榆社，行藏问子将。
舟泊江港闻瓜步羽书甚急
作者：彭孙贻
朝代：明
体裁：七言律诗

巨浪横吹过海门，落帆收渚上荒村。却因烽火催行役，不为风波忆故园。小市捕鱼惊水鹳，长年倚棹狎江豚。扁舟今夜应无梦，巳有沙云送雨痕。
舟泊谢村
作者：彭孙贻
朝代：明
体裁：五言律诗

野水兼残照，遥心入暮天。昏鸦寒万点，荒树白孤烟。衰草如羁客，归云亦趁船。眼前萧瑟意，倚醉对渔眠。
舟经半山汲安平泉
作者：彭孙贻
朝代：明
体裁：五言律诗

半山云雨没，云断只茅亭。清逼山光冷，甘分石乳青。行囊携药鼎，幽事验茶经。几度孤蓬梦，松风唤易醒。
舟经南康晚泊望庐山
作者：彭孙贻
朝代：明
体裁：七言律诗

庐山积翠晚氤氲，道是江干五色云。北面蒸湘犹万叠，南天轸翼此中分。行空瀑布群龙下，气袅香垆午夜闻。未识紫霄峰外路，暂来岩畔访匡君。
舟经桃源谒先主祠
作者：彭孙贻
朝代：明
体裁：七言律诗

古庙桃园野岸西，荒原石马草萋萋。长河不识三分恨，山鸟空劳镇日啼。谢豹只知怀蜀帝，铜驼何处问漳堤。独留一片淮阴月，偏照黄流浊水泥。
舟经横山
作者：彭孙贻
朝代：明
体裁：七言律诗

云物村墟绕四邻，逋翁遗宅草如茵。自怜白首惭真隐，独对青山忆昔人。疏雨石门横远硖，落花蚕市有残春。何当卜宅双峰下，垂柳扁舟理钓纶。
舟经石佛寺
作者：彭孙贻
朝代：明
体裁：五言律诗

朔风摇晚色，独鸟下寒流。山径积黄叶，离人成白头。苔荒石佛古，水折寺门幽。徙倚林塘暮，羁怀不可留。
舟经萧山怀许椽
作者：彭孙贻
朝代：明
体裁：古风

泛舟下清川，澄江带长薄。高致缅岩阿，幽姿媚丘壑。长林自箫散，啸歌殊不作。孤琴传逸韵，五言寄寥廓。虚闻济胜资，山水留寂寞。逸轨追颍阳，玄诠掩向郭。流连岩泽游，俛仰同今昨。
舟经虎丘
作者：彭孙贻
朝代：明
体裁：七言律诗

忆昔楼船泛古塘，山川人事各苍茫。明湖自抱孤城转，衰柳何如客鬓长。废苑乱蝉鸣响屧，荒丘无虎泣干将。扁舟一过添惆怅，故国秋风水蓼傍。
舟经青莲寺
作者：彭孙贻
朝代：明
体裁：五言律诗

亭午投荒寺，梅根暂系船。斋厨酒帘下，行脚落花前。客至无僧问，堂空少磬传。不知梵网外，何处有青莲。
舟行夜归
作者：彭孙贻
朝代：明
体裁：五言律诗

天汉秋空尽，舟行独夜时。露寒人影湿，水定月华迟。吠犬残更缓，惊鸦万籁疑。山城苦屯戍，丧乱畏题诗。
舟行晋陵忆斋头竹筱下
作者：彭孙贻
朝代：明
体裁：七言绝句

高柳西风送夕阳，夜深牛斗各苍苍。扁舟忽忆南轩下，万个清阴竹筱傍。
舟行杂诗十首自就李出吴关抵扬子津·其一
作者：彭孙贻
朝代：明
体裁：五言律诗

去去辞乡国，行行出海湄。舣舟买臣墓，酹剑伍胥祠。只尺人分手，初三月似眉。寻常往还地，此别独凄其。
舟行杂诗十首自就李出吴关抵扬子津·其七
作者：彭孙贻
朝代：明
体裁：五言律诗

阳羡荆溪路，河流碧似苔。盆兰丛牖户，沙砾范樽罍。秋茗和烟摘，山船载水回。此中堪买宅，他日卜居来。
舟行杂诗十首自就李出吴关抵扬子津·其三
作者：彭孙贻
朝代：明
体裁：五言律诗

一入松陵道，烟波四望明。帆行风脚正，人坐水车平。断岸分吴越，鸣鸠各雨晴。长桥千步月，肯复照荒城。
舟行杂诗十首自就李出吴关抵扬子津·其九
作者：彭孙贻
朝代：明
体裁：五言律诗

早泊新丰市，停桡问酒家。闲门过黄蝶，阴沼戏朱蛇。空井星垂野，枯田穗吐花。雩龙方闵默，赤日偃平沙。
舟行杂诗十首自就李出吴关抵扬子津·其二
作者：彭孙贻
朝代：明
体裁：五言律诗

独雁天南渡，孤城水北流。谈深重秉烛，惜别更停舟。去住风前柳，行藏海上鸥。云山从此去，几日到江州。
舟行杂诗十首自就李出吴关抵扬子津·其五
作者：彭孙贻
朝代：明
体裁：五言律诗

旧日吴趋里，津亭忆昔筵。清歌虎丘夜，微雨石湖船。往事人伤别，新愁月上弦。五噫西去客，泪尽故山鹃。
舟行杂诗十首自就李出吴关抵扬子津·其八
作者：彭孙贻
朝代：明
体裁：五言律诗

丹阳秋色满，回首即吴门。马迹随风合，江流映酒浑。雨馀高岸断，日隐夹城昏。伏枕星河没，低萤入草根。
舟行杂诗十首自就李出吴关抵扬子津·其六
作者：彭孙贻
朝代：明
体裁：五言律诗

羁怀不可道，幽事向谁论。蝇虎萦麋釜，蛛丝下钓纶。水含将落日，花惜倦游人。无奈今宵梦，依然故国身。
舟行杂诗十首自就李出吴关抵扬子津·其十
作者：彭孙贻
朝代：明
体裁：五言律诗

战垒依山在，空闻筑受降。潮来平隐几，鱼跃溅当窗。淮海吞雄甸，金焦□大江。凄凉南北事，高鸟去双双。
舟行杂诗十首自就李出吴关抵扬子津·其四
作者：彭孙贻
朝代：明
体裁：五言律诗

蘋末凉风起，林端秋色残。骚人悲杜若，童子折幽兰。笠泽荷花老，包山橘柚寒。凄凄归客意，白鸟过凭阑。
舟行樵舍大雾失所向
作者：彭孙贻
朝代：明
体裁：古风

晨发林已白，残月如黄昏。孤舟冲苦雾，微茫下天门。积气星斗湿，焉能辨朝暾。夜来寒溪退，减却江雨痕。捩舵失南北，鸣榔涸辙喧。虽有荒鸡号，知近谁家村。暗鹊动浦树，人语明高原。浩然万象收，独觉丘陵存。余亦睹寥廓，形解体不烦。水尽木叶脱，苍山出其根。无人识孤往，倚棹数飞鸢。
舟行甪里
作者：彭孙贻
朝代：明
体裁：五言律诗

贺家桥畔路，千树罥藤花。流水深藏屋，垂杨浅映沙。舟移惊睡鸭，客至报啼鸦。却喜新炊熟，桑阴正未斜。
舟行见红树
作者：彭孙贻
朝代：明
体裁：七言绝句

枫叶萧萧草半枯，乱鸦飞尽夕阳孤。扁舟忽忆西窗画，古木云林三两株。
舟过马泾谒曹武惠王庙
作者：彭孙贻
朝代：明
体裁：五言排律

夹马真人出，江东霸气消。至慈皈佐命，偃甲并还朝。草木金陵润，烟花燕子飘。宫莺吟左纛，街孺拜前镳。计曰开吴会，仁风动浙潮。讵劳宸算举，坐入版图遥。使相功何伐，黎元福重徼。锦衣收石镜，黄钺定陈桥。俗自祠诸葛，民犹爱郑侨。麟图贵臣像，花插侍中貂。山鬼疑司户，神巫更下招。原蚕争卜茧，屠豕竞迎猫。冶女矜红粉，妖姬盻彩桡。垆香晴若雾，藓壁画长凋。幽客多题句，村儿半卖绡。古泾环夏屋，芳鬯荐春椒。叹息怀遗烈，云霓已寂寥。惟留宋时碣，大树曰萧萧。
舟阻邗关
作者：彭孙贻
朝代：明
体裁：七言律诗

淮海盘纡道路长，羁人心事正茫茫。江声白日收残暑，夜月青天在野航。孤客岂堪闻谢豹，严关何意困宏羊。㟙山此去犹千里，河水东流济半黄。
舟雨
作者：彭孙贻
朝代：明
体裁：五言律诗

野岸微风湿，蒲帆细雨浓。春阴花事簿，社屋燕泥松。危堰梁欹月，深村犬护舂。溪声喧一片，麦涧泻寒淙。
舟雪
作者：彭孙贻
朝代：明
体裁：五言律诗

闻道溪头雪，曾嶒近没矶。试寻青舫出，一钓白鱼肥。寒梦同鸥鹭，春山待蕨薇。羊裘任高隐，物色故人稀。
舣舟鹤湖登眺鸣鹤楼
作者：彭孙贻
朝代：明
体裁：七言律诗

飞甍窈窕俯疏汀，林树苍茫四面青。水榭云霞留返照，高城灯火乱春星。忧时为诵登楼赋，题壁还摹瘗鹤铭。莫讶轩窗烟五色，飘飖羽驾集仙灵。
艳歌
作者：彭孙贻
朝代：明
体裁：乐府曲辞

求仙良不易，饮酒差自宽。今日胡不乐，呼童具壶飧。黄金治尊罍，白玉错匜柈。肥胾截丘陵，击鲜鲙鲂鳏。宾客竞前寿，千载长奉驩。秦娥扬妙音，赵女瑶瑟弹。坐见白雪零，试舞行云还。二八柔令姿，惠中秉自然。酒罢密横陈，送态无所难。众美纷来至，谁能不相关。欢娱期万岁，永夜易阑干。天上未足乐，六龙更回骖。
艳歌何常行
作者：彭孙贻
朝代：明
体裁：乐府曲辞

贫贱何常朝黥徒，□侯王积多，赀亦为郎。入钱百万作司徒，关内侯昔人，奴为牧羊。何须大官上殿拜天子，快辕健犊驶栎阳。有牛既千蹄，馲骆八百头。丈夫积钱以自豪，安能龌龊日与卖浆者儿游。多谷易妇，多钱易友。健妇持门，不工对酒。畜骏不以抟狸，蚕妾不能以弹丝。茂陵多女儿，黄金论斗何惜为。贫窭釜无縻，富贵嗛嗛念贱时。硕为沟中水，不硕为卿伏卵雌。
艾虎
作者：彭孙贻
朝代：明
体裁：七言律诗

药市谁携病草还，辟邪更拟问深山。蒺藜欲采朱颜改，猛虎空吟白日闲。才子漫誇名似绣，衰翁巳笑鬓同斑。汨罗江上多香质，好佩文狸入楚关。
芍药
作者：彭孙贻
朝代：明
体裁：七言律诗

婪尾春深艳未收，画阑娇冶占风流。尽教微谑回红黛，怕说将离易白头。含笑花前挑郑女，多情月下梦杨州。嫣然一顾当阶影，消尽词人万古愁。
芦席夹
作者：彭孙贻
朝代：明
体裁：古风

客心与萍梗，日夜随波漂。奈此石尤风，便作千里潮。八夹水形曲，盘沙江涨消。蒿萑隐水鹳，芦壁映蟏蛸。荒村三两家，织箔自纬萧。高秋荻花白，渔火茅烟烧。倚棹沽浊酒，醉眠枕大瓢。还持酹江泊，挂席待回飙。
芦花
作者：彭孙贻
朝代：明
体裁：七言律诗

瑟飒西风点客襟，沙头渡口独相寻。月明洲渚迷清梦，霜入蒹葭冷素衾。白雁惊秋寒不度，胡笳捲叶夜偏吟。江湖雪满渔翁老，华发萧萧影半侵。
花下
作者：彭孙贻
朝代：明
体裁：七言绝句

零落辛夷小院东，花开一半在愁中。那堪三月春愁里，日日朝朝暮暮风。
花影
作者：彭孙贻
朝代：明
体裁：五言绝句

帘前花影动，枝头有栖鸟。鸟啼寂无人，落花閒不扫。
花朝
作者：彭孙贻
朝代：明
体裁：七言律诗

花时零落傍人过，短袖吟残细马驮。社酒尚浓红雨熟，春愁不苦子规多。寻香二屐常先蝶，看柳三眠欲渡河。开未海棠如独语，曲阑干外奈娇何。
花朝雨中
作者：彭孙贻
朝代：明
体裁：七言律诗

轻阴榆柳共飘萧，藉地飞英点暗消。久为乱离疏酒盏，不妨风雨妒花朝。日高药臼敲残月，睡起茶声带落潮。黄鸟一啼春老矣，早携双屐过溪桥。
花朝雨中集字
作者：彭孙贻
朝代：明
体裁：五言律诗

花朝杯在手，联句竞劳思。咏物怀今古，幽栖惬岁时。邻鸡宵烛尽，深薜草堂垂。且抱疏弦卧，知音欲问谁。
花朝雨中饮维申斋头
作者：彭孙贻
朝代：明
体裁：七言律诗

二月看花始出门，花时冷落似深村。海棠杜老新诗少，燕子春风旧社存。何处禽言怨疏雨，可怜心事负清樽。为君潦倒倾三雅，红烛枝傍舞醉髡。
花犯·立夏咏梅子用清真梅花韵
作者：彭孙贻
朝代：明
体裁：词

亚枝低，累累挂绿，秀才卖风味。绀珠匀缀，忆嚼徵含宫，龋齿妍丽。佳人手摘檐牙倚。吞酸私自喜。记前月、红潮初尽，香篝曾共被。心中难抛撇仁儿，春山皱蜇得，和愁憔悴。还可惜，双头打，流莺同坠。难苏醒、日长人困，刚脆滴、樱桃浓睡里。巧一阵、楝花风过，吹芳魂似水。
花石潭
作者：彭孙贻
朝代：明
体裁：古风

清川去闲闲，溪石颇白晰。山回水数折，风水自相击。潭空文藻静，波裂跳鱼激。江花何缤纷，吹我客鬓寂。故乡杳天末，征鸿转寥历。欲问渡头人，采此芙蓉的。迢遥不得语，愁心迥孤笛。
花讲寺
作者：彭孙贻
朝代：明
体裁：五言律诗

非两湖全绿，当天月一痕。草柔春耳耳，塔迥石言言。花市香俱贱，山家犬不村。饭僧钱施尽，典鹤具壶樽。
芳树六韵
作者：彭孙贻
朝代：明
体裁：五言排律

芳树霭阡阡，春郊大道边。凤城新雨后，马首落花前。油壁低行盖，清溪隐画船。王孙游女思，寒食禁烟天。积翠山光妩，阴浓野色妍。茂陵原上望，何处不堪怜。
苋园主人清斋酌客张公严公断饮惟啜茗汁赋长句谢主人兼以呈张公
作者：彭孙贻
朝代：明
体裁：古风

苋园主人古给孤，疏尽楞伽一字无。何烦白社寻慧远，为客清斋摘笋蒲。自我断发逃浮屠，虽捐何肉犹酒徒。同龛米汁弥勒供，破戒梵网黄公垆。张公严公两尊宿，自饮般若成醍醐。张公避世东海隅，耻作秦时五大夫。报韩子房辟谷隐，处士陶令田园芜。武陵可渔疏钓弋，醉乡欲往无唐虞。蒲团一片了万事，坐看嬴项争枭卢。主人豪饮如鹈鹕，愿泻海水添盘杅。百杯劝客客未醉，棋枰日影花模糊。焉能龌龊从陶朱，焉用车前鸣八驺。干戈满眼行不得，啼杀山南山鹧鸪。黄尘白骨千万寿，乃知独醒非良图，君今不醉何为乎。
苏台夜眺
作者：彭孙贻
朝代：明
体裁：七言绝句

杨花如雪野莺啼，细草丝丝雨不迷。零落采菱歌巳断，夜来月上越来溪。
苏堤怀古三首·其一
作者：彭孙贻
朝代：明
体裁：七言律诗

坡仙巳去邈难招，千载长堤抱泬寥。山月曾窥苏小黛，荷风时送伍胥潮。荒祠过客人谁识，到处题诗墨未消。今日南屏向西路，水光云色尚相邀。
苏堤怀古三首·其三
作者：彭孙贻
朝代：明
体裁：七言律诗

六桥花柳拥笙歌，十里长堤夹芰荷。谁把湖山拟西子，若为诗句和东坡。钱唐弩尽潮偏壮，龙井门空虎自过。莫更万松宫阙望，凤皇岭暗白云多。
苏堤怀古三首·其二
作者：彭孙贻
朝代：明
体裁：七言律诗

野眺西陵西更西，白公堤尽即苏堤。荷花潋滟迷舟入，柳色阴浓只马嘶。三竺两高烟漠漠，四贤一去草萋萋。祗宜明圣湖边月，仍向风篁岭上低。
苏州蔷薇
作者：彭孙贻
朝代：明
体裁：七言律诗

繁华四月遍金阊，减样蔷蘼别有香。冶态盈盈回笑靥，红颜小小爱新妆。吴宫花草俱无色，刺史苏州总断肠。曾到馆娃歌舞地，至今坠钿满山塘。
苏幕遮
作者：彭孙贻
朝代：明
体裁：七言绝句

骀荡芳菲艳艳开，林莺日啭一千回。寻春游冶轻于蝶，不�杨花扑面来。
苏幕遮
作者：彭孙贻
朝代：明
体裁：七言绝句

骀荡芳菲艳艳开，林莺日啭一千回。寻春游冶轻于蝶，不𬋩杨花扑面来。
苏溪
作者：彭孙贻
朝代：明
体裁：五言绝句

客心日东流，随风下苏溪。鹧鸪劝客住，出溪数里啼。
苦旱五首·其一
作者：彭孙贻
朝代：明
体裁：五言绝句

桔槔日哀鸣，地渴河底见。暴巫夜未归，公衙自高宴。
苦旱五首·其三
作者：彭孙贻
朝代：明
体裁：五言绝句

祷雨断屠宰，屠沽咸扫迹。夜闻索猪肝，口腹累安邑。
苦旱五首·其二
作者：彭孙贻
朝代：明
体裁：五言绝句

低田又高田，尽作十字裂。可怜公堂上，鞭挞日流血。
苦旱五首·其五
作者：彭孙贻
朝代：明
体裁：五言绝句

禾焦久断菽，卖妇还逋租。昨闻军书下，预徵今年租。
苦旱五首·其四
作者：彭孙贻
朝代：明
体裁：五言绝句

田野尽成赭，无处诉凶荒。额输且莫登，况复加徵粮。
苦旱诗
作者：彭孙贻
朝代：明
体裁：古风

骄阳亢六月，时雨愆四郊。桔槔自鸣悲，涸泽无良苗。幽居绝禄仕，养母乐衡茅。身既愧躬耕，念此南亩劳。八口畏朝饥，鸟雀亦嗷嗷。对酒不能饮，闵默寄长谣。
苦独力
作者：彭孙贻
朝代：明
体裁：古风

白羊山深草一尺，汉儿夜指汉关泣。儿时出关今入关，二十年为苦独力。短衣无裈牧大马，委顿流离隶旗下。霜花裂肘磔马刍，马矢没胫卧旷野。义兵去年来打仗，固山移营大江上。满洲部落多大人，汉儿为奴更苦辛。朝驮帐房过山岭，暮驱馲驼饮盐井。饥食草根渴泥汁，随军东西脚无力。大人令严酷鞭笞，夜半亡归返乡籍。生小被虏越长城，翁姥不知谁死生。野鸡扑天兔窜地，访问邻里无亲丁。形容惨慄语音改，对面父子难分明。大人购捕军书急，才入里门重屏迹。破衣未脱连夕逃，老母缝裳中夜号。
苦蚊
作者：彭孙贻
朝代：明
体裁：七言绝句

夜永横参斗柄翻，流萤寂历更无喧。惟馀白鸟欺人甚，不放离人梦故园。
苦雨·其一
作者：彭孙贻
朝代：明
体裁：五言律诗

愁霖无日夜，一望失江湖。溪涨危桥没，川平断岸孤。湿萤生井灶，朝菌发盘盂。倚杖茅檐坐，门前长绿芜。
苦雨·其二
作者：彭孙贻
朝代：明
体裁：五言律诗

泽国三秋候，神州一壑馀。积阴蒸岳渎，流润湿琴书。卧榻朝喧黾，高田夜拾鱼。何时洗兵马，买笠共樵渔。
苦雨三首 其一 得尾字
作者：彭孙贻
朝代：明
体裁：古风

衣湿虽熏尚生虮，满阶淹浥烂庭卉。欲观细字销昼眠，亭午暗于初月朏。新蒲作剑长没腰，蝌斗成蛙断其尾。茅檐决霤声沧浪，苔绣粉墙围绿扆。未暝蕉窗风猎猎，若有红裳窥山鬼。野夫病足难出门，一生着屐量有几。
苦雨三首 其三 得蟹字
作者：彭孙贻
朝代：明
体裁：古风

老蜗书涎角而豸，老眼学书半非楮。欲将好句破愁霖，乱擘窗蕉纵挥洒。枝头梅子连拳重，翠滴枯肠愁莫解。蜃蒸泽气潮喧豗，云委太阴龙划摆。呱呱雨鸠抵死啼，一隙晴光何处买。倚檐终日自孤吟，网户蟏蛸如巨蟹。
苦雨三首 其二 得荠字
作者：彭孙贻
朝代：明
体裁：古风

束刍百钱湿于洗，城中买薪贵买米。家家斫床杂豆萁，十九突烟晨未启。儿童凄凉断肉味，煮茗为羹甘食荠。河鱼大上曾满街，拨刺银刀登海鲚。得鱼贯柳易薪归，馀者以烹游釜底。坐敲石火迟晚炊，肠中辘轳相突抵。
苧萝行
作者：彭孙贻
朝代：明
体裁：古风

苧萝溪女脂为玉，浣纱石香流素足。累累越葛独采兰，已甘村燕巢泥屋。会稽夫人妾吴宫，买花欲进姑苏红。君王进衣后手织，教成歌舞回流风。花钿夜渡钱塘潮，飞上金阊斗舞腰。吴歌歌残王已醉，荒台草生麋鹿至。越来溪上月归来，美人车骑殷香雷。不须客避五湖水，应让黄金铸西子。功成莫笑东家施，漆室蛾眉未嫁时。
英石笔床以紫花梨为架虽一峰孤秀而黝润有馀从叔然明所赠侍几案者有年不知何人袖攫以去
作者：彭孙贻
朝代：明
体裁：古风

墨池黑蛟死，退冢苔铭斑。何来一拳绿，削出三峨山。两峰落几案，如雾横髻鬟。欲雨肤寸润，云骨生潺湲。大阮所见遗，赠此黛弯环。文梨以为床，山根紫斑斓。我携管城子，终老岩石间。廿年□幽讨，毛生常不閒。小山对坐起，避地同商颜。谁携米袖去，不复秦城还。叹息弄柔翰，玄扉昼长关。
范蠡湖
作者：彭孙贻
朝代：明
体裁：七言律诗

就李城荒草木幽，空祠寂寞枕芳洲。昔人一去片帆远，寒藻无波双鲤游。南渡湖山照西子，胥江风雨亦东流。开樽且对䲭夷醉，吴越兴亡万古愁。
茅庵双井
作者：彭孙贻
朝代：明
体裁：五言律诗

诛茆秦径坞，凿翠润幽轩。到此已尘绝，何当更涤烦。双龙穿石髓，一锡迸泉痕。且住吃茶去，风铃讵足论。
茉莉
作者：彭孙贻
朝代：明
体裁：七言律诗

炎井生寒照洗妆，蛮烟瘴雨路微茫。冰肌触暑宜销夏，素手抽簪送夕阳。南国玉蕤羞百和，西来悉茗妒孤芳。年年回首闽中路，离别他乡总断肠。
茗斋壁间题句多作古人矣
作者：彭孙贻
朝代：明
体裁：七言律诗

萧瑟空窅满砚尘，纸屏藤几各横陈。阶前旧草无行客，壁上题诗半古人。刈草聊添来夕火，抱锄不悔此生贫。眼中何限飘零恨，邻笛谁家月下新。
茗斋新搆二十韵
作者：彭孙贻
朝代：明
体裁：五言排律

小筑移庭石，新条罨座隅。八窗朝蜃眩，沿砌古苔铺。屈戍初开窦，污邪乍剪芜。野花栽菊婢，驯鸽蓄飞奴。有约时看竹，无人独据梧。客来闻剥啄，谈剧更欢呼。笺易元谁解，焚香静自娱。逍遥注庄子，孤愤续潜夫。痛饮倾家酿，高歌对唾壶。此身真鹿鹿，击缶且乌乌。楚客非狂士，荆轲讵酒徒。龙泉知我者，松径曷归乎。白社疏巾帻，青郊纵履絇。荷镵寻橡栗，遵渚采雕胡。隐矣凤兮凤，嗟哉觚不觚。尚容卿辈在，何可此君无。出处随沤鸟，行藏唱鹧鸪。名山千帙拥，流水五弦孤。漫挟风云壮，宁知岁月徂。茗柯怀实理，三沸点寒炉。
茗花
作者：彭孙贻
朝代：明
体裁：七言律诗

先雷顾渚暗惊春，瑶蕊枝头照眼新。习习疏芬梅弄影，英英芳润玉含津。色香幽淡如天女，风韵清恬胜酒人。七碗卢仝心已醉，绿枪早欲酹花神。
茵蔯花
作者：彭孙贻
朝代：明
体裁：七言律诗

十年种药满幽溪，花吐因陈万紫齐。淡过红绵初濯雨，香随燕粉不沾泥。风疏积气重楼转，暖入丹房寸黍低。自笑胸中多傀儡，枚生七发在芳畦。
荅潜夫先生见寿诗
作者：彭孙贻
朝代：明
体裁：七言律诗

名山十载负初心，把臂期公共入林。拨闷欲倾千石酒，无弦空抱一囊琴。新栽杞菊俱盈尺，旧种琅玕已十寻。永日掩关稀客到，龙湫北望独长吟。
荆桥早泊
作者：彭孙贻
朝代：明
体裁：七言绝句

木落吴江处处秋，蓼花红处有扁舟。寒山一片多情月，又照羁人作远游。
草庵
作者：彭孙贻
朝代：明
体裁：七言绝句

藕花如雪柳丝丝，竹覆茅庵客到迟。长日掩关无一事，幽人枕易梦回时。
荒庵
作者：彭孙贻
朝代：明
体裁：五言绝句

山僧坐荒庵，深草没门径。对客了无言，晨昏数声磬。
荜门
作者：彭孙贻
朝代：明
体裁：七言绝句

柴扉日日昼长开，雨后花丁灌树来。好种碧梧千百个，他年选取作琴材。
荞麦花
作者：彭孙贻
朝代：明
体裁：七言律诗

乳燕飞时报麦秋，丰茸野态见风流。紫绡入剪英芒出，翠浪翻云绮縠收。同陌兔葵晴共照，先花蚕豆电时愁。侬家族谱劳相问，大小乔居楚尾头。
荷亭
作者：彭孙贻
朝代：明
体裁：七言绝句

荷芰池塘面面风，红妆千个绿波中。先生诗思清于水，不遣瑶姬梦里通。
荷钱
作者：彭孙贻
朝代：明
体裁：七言律诗

榆荚肥时渌沼平，田田江上不胜情。泉流金埒青才吐，水贴铜沟绿始生。作镜菱花盈寸小，集裳仙袂六铢轻。碧筒豪客空留饮，姹女临流数未明。
荷钱·其二
作者：彭孙贻
朝代：明
体裁：七言律诗

江南春尽已田田，鹅眼青浮万颗圆。雪藕人过留藻鉴，采莲舟去坠花钿。山林买隐衣难制，姹女临波数更妍。愿借十千赊绿蚁，碧筒宁惜饮如泉。
荸荠
作者：彭孙贻
朝代：明
体裁：五言律诗

登俎非佳果，能消亦爽咽。温中疑内热，利物可融坚。齿颊含宫脆，污泥涤滓鲜。盘飧逢酒渴，遇尔遂泠然。
荻港阻风
作者：彭孙贻
朝代：明
体裁：古风

舟行三十里，阻泊已累日。长风捲大地，二象气奔轶。东流激飞矢，汹汹势弥疾。欹反巨鱼立，回皇万灵失。海涛聚凫毛，岸渚没马膝。我行陟高岸，倒竖毛发栗。山河古今改，兴亡人代毕。长云摆龙尾，日脚暗如漆。孤蓬簸败叶，坚碇下潜窟。舟子饥斧薪，仆人卧扪虱。排闷强裁诗，江猿吟瑟瑟。
莲大师竹窗二首·其一
作者：彭孙贻
朝代：明
体裁：五言律诗

丈室脩真地，千秋选佛场。传心留只履，行脚有绳床。僧腊慈篁老，头陀忍草长。方袍遗轨在，清磬满山堂。
莲大师竹窗二首·其二
作者：彭孙贻
朝代：明
体裁：五言律诗

山窗依旧好，庭竹更参差。松古移天目，林空叫画眉。威仪鸣磬肃，清苦吃茶宜。试问诸仁者，应参念佛谁。
莲花
作者：彭孙贻
朝代：明
体裁：七言律诗

水殿清晖白日寒，红妆个个倚阑干。风前濯露珠难定，池上浮杯暑易残。万朵开来香一色，并头采得两相欢。洛妃珍重凌波袜，越女吴娃倚棹看。
莳菊·其一
作者：彭孙贻
朝代：明
体裁：五言律诗

秋阴耕十亩，夕秀更清疏。野意关汀蓼，寒姿落涧阿。向人偏偃蹇，傲月任婆娑。持此芳深浅，霜天淡啸歌。
莳菊·其二
作者：彭孙贻
朝代：明
体裁：五言律诗

万木成摇落，餐英独自娱。西风人独瘦，小圃梦常孤。蛩户霜千颗，枫潭露满株。幽香堪自寿，俗客有萱苏。
莳菊四首·其一
作者：彭孙贻
朝代：明
体裁：五言律诗

傲质谙风雨，严霜亦感私。故人耽水石，山客卧喧卑。雁白荒江上，天寒古墅时。苍茫隐秋草，篱落未深知。
莳菊四首·其三
作者：彭孙贻
朝代：明
体裁：五言律诗

满天黄叶下，未识是林皋。芳草缘幽巷，茅斋卧短蒿。采之如送酒，插以代登高。月下频行圃，终宵人影劳。
莳菊四首·其二
作者：彭孙贻
朝代：明
体裁：五言律诗

老圃秋容淡，霜黄压短篱。买山栽乱石，浇月剪丛枝。香入孤根细，天留晚节奇。萧条吹野服，园绮故相宜。
莳菊四首·其四
作者：彭孙贻
朝代：明
体裁：五言律诗

村雨行难尽，孤花湿未消。风黄梧响乱，露白草光遥。落木无相问，寒山托久要。非君能伴我，孤馆竟寥寥。
莺脰湖望震泽诸山
作者：彭孙贻
朝代：明
体裁：七言律诗

莺脰湖光沁客颜，汀蘋沙柳共潺湲。秋回残暑蝉声急，月落荒亭草色闲。吴越水分平望驿，荆蛮天尽洞庭山。胥门此去无多远，买剑亡家出楚关。
莺脰湖秋望
作者：彭孙贻
朝代：明
体裁：七言律诗

一路吟秋到泽涯，平林灭没点寒鸦。窥人宿鹭闲相㑯，坠粉残荷尚有花。山水清光閒野客，烟波幽事傲渔家。明朝舞棹东归去，已买风蓑上若邪。
菊花·其一
作者：彭孙贻
朝代：明
体裁：七言律诗

迟暮黄花点素秋，芳馨秀色净堪收。就荒曾入陶公径，欲采深知楚客愁。胜友独寻偏冒雨，佳人相忆自中流。可应酿取荆潭水，潦倒清樽待白头。
菊花·其二
作者：彭孙贻
朝代：明
体裁：七言律诗

霜落东篱次第栽，悠然佳色坐苍苔。曾闻秋鹄为裳下，讵识春兰并秀来。何处布金园自满，几茎承露月中开。相看尔傲何如我，劝汝同盟酒一杯。
菖蒲花
作者：彭孙贻
朝代：明
体裁：七言律诗

绿发濒年饵日精，喜看金穗粟分明。坐携碧玉仙人杖，来摘苍山白石英。九节绕根云浥浥，五时泛蕊露盈盈。漫誇灵异希难见，把嗅幽馨伐髓轻。
菜畦
作者：彭孙贻
朝代：明
体裁：七言绝句

绿畦十亩间垂杨，雨过园林羕甲香。应共长斋贫处士，剪蔬花下醉春光。
菜花
作者：彭孙贻
朝代：明
体裁：七言律诗

高下分畦映绿蔬，野田千顷布金初。飞飞黄雀低时见，烨烨游蜂去自如。缃绮罗敷迷陌上，壁油苏小乱香车。桃花净尽休相恼，咬得孤根自有馀。
菱米
作者：彭孙贻
朝代：明
体裁：七言律诗

细腰生小楚江多，嗜芰先生奈老何。金粟曾分花作镜，玉粳微粲采时歌。虚传白石炊丹鼎，一任青菰饷绿蓑。却粒还堪饵沙角，胡麻从此谢仙娥。
菱花
作者：彭孙贻
朝代：明
体裁：七言律诗

太液池头月影悬，冰花霜下竞幽妍。开来香水清无色，濯向银河露亦鲜。越女晓妆秋镜里，吴宫春怨夜歌年。美人剧有阳阿思，采罢空江背日还。
萤光如晓露和吕户侯
作者：彭孙贻
朝代：明
体裁：七言律诗

熠耀西风送夕晖，却惊阴雨火中微。夜明仙掌铜龙湿，星渡天河玉漏稀。珠箔暗侵时弄影，罗裳轻点不沾衣。飘零常恐为霜早，无复隋宫后苑飞。
萤火
作者：彭孙贻
朝代：明
体裁：五言绝句

小径流萤满，飞飞绕树枝。夜游能秉烛，不必照相随。
萤火
作者：彭孙贻
朝代：明
体裁：五言绝句

月落暗空阶，花阴同寂寂。飞萤入户来，明朝有佳客。
营州曲
作者：彭孙贻
朝代：明
体裁：七言绝句

貂衣风煖猎渔阳，马乳蒲桃醉战场。夜半胡笳自哀怨，浑河水黑月如霜。
萧史曲·其一
作者：彭孙贻
朝代：明
体裁：五言绝句

弄玉侯家女，双飞出渭城。道逢王子晋，却笑独吹笙。
萧史曲·其二
作者：彭孙贻
朝代：明
体裁：五言绝句

嬴女骑凤皇，綵云如车盖。春风紫玉冢，绿草摇衣带。
萧山望海楼
作者：彭孙贻
朝代：明
体裁：五言律诗

危楼延野势，荒树矗孤村。大壑奔雷雨，群山赴海门。帽檐云气逼，天角大江浑。眉睫分吴越，长流届水痕。
萧山望海楼
作者：彭孙贻
朝代：明

危楼连野势，荒树矗孤村。一壑奔雷雨，群山赴海门。帽檐云气逼，天角大江浑。指顾分吴越，长流届水痕。
萱花
作者：彭孙贻
朝代：明
体裁：七言律诗

朱蕊离离傍露檐，春葱剪叶碧于蓝。虚传蠲忿欢能合，不悔飞蓬首自甘。长日高堂应寿母，佳名小妇爱宜男。庭前虚种忘忧草，万斛閒愁疗未堪。
落叶吟
作者：彭孙贻
朝代：明
体裁：古风

八月初寒风猎猎，满庭秋怨啼还怯。妾身薄命如落花，君心摇荡如落叶。落花春梦杳难寻，落叶秋风愁杀人。去年落叶送郎去，今年落叶知何处。摇落生憎君不知，东西两地总相思。浮萍聚散有时合，落叶分飞无见期。江口丹枫红遍野，离人掩泪长亭下。边塞胡笳捲复吹，御沟流水愁难写。惆怅轻躯不耐秋，辞条一去恨悠悠。斜拂捣衣砧上月，回侵望远驿中楼。寂寞阑干间徙倚，纷纷乱坠空庭里。偏将萧瑟感深闺，那复飘零愁荡子。何人对此不思家，独有狂夫行未巳。忆昔繁华妾少年，而今憔悴妾空怜。安得妾身轻似叶，随风一夜到居延。
落花
作者：彭孙贻
朝代：明
体裁：七言绝句

小阁微风燕子斜，晓寒红日上窗纱。捲薕睡起凭阑坐，閒看山童扫落花。
落花叹
作者：彭孙贻
朝代：明
体裁：五言绝句

閒坐数落花，水流春似雨。忽听流莺声，愁心巳如许。
董逃行
作者：彭孙贻
朝代：明
体裁：乐府曲辞

神明桂宫飞廉，高哉危乎露盘。君欲升天曷难，驾我奇兽般般。海有灵药□端，采以贻谁偓佺。药成相乞一丸，服之返津九咽。阿母遣信暂来，胶东惜非仙才。岳形尽诡恢嵬，乞汝厌镇巫灾。嘈嘈鼓璈吹笙，纷侍女下紫清。中最丽斯何人，千里草曰双成。俳邪狂邪小儿，盗桃啖我以馀。陛下万寿天齐，海溅溅兮莫䱷。千秋鍊形太阴，携玉碗者上陵。归视炎烬载零，走十日卜士孙。
蒋脩撰述天台之游赋赠次韵
作者：彭孙贻
朝代：明
体裁：五言律诗

金庭木天客，采药谢朝荣。指点挥玄麈，飘然想赤城。云霞石梁断，诗句翰林清。万岁藤堪把，相寻拾得行。
蒜山戏题
作者：彭孙贻
朝代：明
体裁：五言律诗

拔薤孤峰起，青青独自看。风摇鼋穴动，僧坐鸟巢安。顽石无香草，空江静藻盘。含辛游子意，一采韭花寒。
蒲亭别金陵周演闽郭梅豫章吴殿重九为诸君
作者：彭孙贻
朝代：明
体裁：七言律诗

朔风征鸟度江关，为送羁人履屩还。雁外兵戈炎海月，马头烟雨秣陵山。孤城落日催行色，双泪临岐损壮颜。公等豪游看治乱，莫从挥手羡刀环。
蒲亭十咏 其一 博阳山
作者：彭孙贻
朝代：明
体裁：七言律诗

敷阳古岫锁岧峣，禹迹千秋镇泬寥。西面斗分垂右掖，北支山脉尽南条。天穷地力无荒壤，水应江流又上潮。今日贫乡生计薄，野夫犹自羡渔樵。
蒲亭十咏 其七 葛洪井
作者：彭孙贻
朝代：明
体裁：七言律诗

送目仙坛日已斜，苍藤袅袅挂寒霞。松风欲舞移时雪，药本长开四季花。壁瘗道书生绿藓，泉流阴井养丹砂。稚川一去无消息，跨鹤还过羽士家。
蒲亭十咏 其三 九仙台
作者：彭孙贻
朝代：明
体裁：七言律诗

孤峰斗拔越尘埃，返照时看紫气来。丹灶尚藏千岁火，白云深锁九仙台。采芝西去无灵药，玩世东方有异才。空向秋风怀往事，野花漠漠断猿哀。
蒲亭十咏 其九 乌石门山泉
作者：彭孙贻
朝代：明
体裁：七言律诗

夹岸青山立翠屏，荒庭下马俯澄泓。溪风入涧吹珠乳，石齿生寒漱月明。漫向谷帘寻瀑布，无因陆羽借茶经。诗瓢取次空潭汲，不数惊雷落碗轻。
蒲亭十咏 其二 李渤书堂
作者：彭孙贻
朝代：明
体裁：七言律诗

江州刺史有书堂，迤逦群峰绕夕阳。蝌蚪水田池漠漠，云烟鸟迹晚苍苍。何时白鹿高贤去，无恙青山古道长。父老几人知旧迹，担囊欲问使君乡。
蒲亭十咏 其五 昆崙山王乔礼斗石
作者：彭孙贻
朝代：明
体裁：七言律诗

琳宫阒历出风尘，飞舄当年上紫雯。片石雷文环禹步，五更灏气湿星辰。黄精采罢春盈握，白鹤归来雪满身。此地丹霞堪自老，何烦负笈远寻真。
蒲亭十咏 其八 紫岩洞
作者：彭孙贻
朝代：明
体裁：七言律诗

翠壁苍厓护洞门，更开灵境隔尘樊。草根乳滴芝长寿，松下泉鸣鸟不喧。虎耳生时穿石笋，山僧定处挂啼猿。自怜物役多泥滓，深坐孤峰了化元。
蒲亭十咏 其六 金带河
作者：彭孙贻
朝代：明
体裁：七言律诗

独上荒城眺涧阿，湾环几曲抱城过。沦漪风动文章草，篆籀沙平学海波。何处纻衣留缟带，虚传赤社指黄河。折腰小吏空搔首，近较吴兴瘦更多。
蒲亭十咏 其十 陈氏义门百犬牢
作者：彭孙贻
朝代：明
体裁：七言律诗

义门遗迹历陵西，故址参差映稻畦。古树多存交让木，佳山何减若耶溪。村深夜吠惊如豹，俗异朝歌耻斗鸡。我去襄阳携妇子，此中八口卜幽栖。
蒲亭十咏 其四 蒲塘古有废驿
作者：彭孙贻
朝代：明
体裁：七言律诗

古渡寒槔转辘轳，几家烟火入菰蒲。乱山疲马经残驿，小雨横塘剪绿芜。林外鸟啼泥滑滑，人归牛子笛呜呜。道傍行客休回首，断雁西风一夜呼。
蒲亭客谈庐山栖贤寺之胜贻再经庐阜总未及游聊为长句以须后期
作者：彭孙贻
朝代：明
体裁：古风

庐山三百六十寺，最胜归宗及栖贤。我投白社不信宿，尚未一到天池巅。蒲亭细雨灯花落，指点游踪共商略。从君齿颊出烟霞，使我胸中有丘壑。寸心五岳隐不平，小句四愁徒寂寞。麻衣芒屩还山去，买得南州高士絮。剪作招魂屈子衣，身挽柴车黄犊驭。他年削发访匡君，定到君言幽绝处。君忆名山我忆君，相看总是无心云。青山上天云在地，明日云山从此分。
蒲亭杂咏四首·其一
作者：彭孙贻
朝代：明
体裁：五言律诗

蒲塘古残驿，今日更蓬蒿。兵火凋生齿，溪田半不毛。江流星子断，山镇博阳高。莫惜他乡醉，公厨有浊醪。
蒲亭杂咏四首·其三
作者：彭孙贻
朝代：明
体裁：五言律诗

江乡多岁歉，此地荐秋新。所在宁无乱，微官莫厌贫。掾曹同野鹤，判事只纶巾。倘晤柴桑老，匡庐是主人。
蒲亭杂咏四首·其二
作者：彭孙贻
朝代：明
体裁：五言律诗

小邑邻三户，空城仅百家。云山环听事，鸟雀噪排衙。地瘠无官马，秋荒减贡茶。相逢诸父老，为劝种桑麻。
蒲亭杂咏四首·其四
作者：彭孙贻
朝代：明
体裁：五言律诗

抢攘干戈后，穷乡每夜惊。柴门虎为盗，街鼓雀知更。吏岂烦鞭扑，民今渐耦耕。余过再相过，黄菊满江城。
蒲亭续咏二首 其一 望夫山
作者：彭孙贻
朝代：明
体裁：七言律诗

风雨苔莓尽日闲，苍藤白石舞烟鬟。独留明月空相照，不见浮云去复还。无主野花春色老，窥人苦竹泪痕斑。故园昨夜还家梦，小妇应占山上山。
蒲亭续咏二首 其二 思艰亭
作者：彭孙贻
朝代：明
体裁：七言律诗

马蹄荒草遍空城，闭阁槐阴枕上生。山郭夏云当昼冷，水村沙鹭傍人行。江声白日收残雨，禾黍青天倚晚晴。战后流亡几家在，提壶明岁劳春耕。
蒲亭荒�有甘蕉数株夜雨不寐起题于壁二首·其一
作者：彭孙贻
朝代：明
体裁：七言绝句

夜雨空阶碎绿蕉，无眠山客更萧萧。西风纵有还家梦，难渡浔阳八月潮。
蒲亭荒�有甘蕉数株夜雨不寐起题于壁二首·其二
作者：彭孙贻
朝代：明
体裁：七言绝句

纸窗寂寂网蜘蛛，风折芭蕉动碧幮。想到北窗斋榻下，石栏井上两三株。
蒲桃
作者：彭孙贻
朝代：明
体裁：五言律诗

蒲桃西域种，佳品比伊凉。映日晶荧白，迎秋冷淡香。清甘嗤马乳，滴翠润阿房。何用酿为酒，方能醉渴羌。
蓼花
作者：彭孙贻
朝代：明
体裁：七言律诗

丛丛开遍白蘋洲，水驿天涯到处秋。孤鹜落霞还共映，清江濯锦自争流。含辛讵识风人意，清怨难禁越国愁。耐可吴山枫叶落，乱红一样送行舟。
蔡甡其举茂才
作者：彭孙贻
朝代：明
体裁：七言律诗

当时夫子谈经处，更与中郎共席来。再世通门见文举，悬知旷代有奇才。霜蹄万里龙媒出，石室千秋虎观开。老矣故人应敛手，莫惊年少弃繻回。
蔡老菊圃
作者：彭孙贻
朝代：明
体裁：古风

茅茨苫短垣，久叩门始应。开篱各一笑，野老本无听。客来问买花，晨霜犹满径。秋容隐阛阓，芳躅委荒径。托根自孤贱，抗节□寒令。萎谢亦何伤，荣落非有定。
蔷薇
作者：彭孙贻
朝代：明
体裁：七言律诗

高下倡条锁翠帏，绮罗满院弄春晖。锦屏四照浓芳合，红袖千行粉黛围。浣露馀香犹竟体，留欢几度欲钩衣。玉人纤手频惊刺，代摘繁英插鬓归。
蕺山·其一
作者：彭孙贻
朝代：明
体裁：五言律诗

夕阳移晚眺，小径俯人烟。地瘦无佳石，山寒减夜泉。乱云江气白，霁雪鸟音鲜。明灭怀中箑，题诗忆昔贤。
蕺山·其二
作者：彭孙贻
朝代：明
体裁：五言律诗

客思消愁望，凭高惜岁华。暮潮腥海月，昏树沸城鸦。屐齿扶危磴，山身卧浅沙。雨馀苔路滑，憩石刺㟏岈。
薝卜
作者：彭孙贻
朝代：明
体裁：七言律诗

名花何必问曼陀，鼻观参来满素珂。六出飞英回玉女，半林澹月映维摩。色香空际真无着，妙果拈来似尚多。却忆鹿园移植久，一枝长许伴优婆。
藕庄庵强陀梵相为风日所剥
作者：彭孙贻
朝代：明
体裁：七言律诗

羁客干戈滞异乡，寻僧又入藕花庄。水田零落荷衣尽，云木周遭雉堞长。十万弥陀禽唪梵，三千金粟桂飞香。给孤居士今安在，坏阁欹钟坠讲堂。
虎丘怀古和尧夫
作者：彭孙贻
朝代：明
体裁：七言律诗

吴亡越霸歇雄图，立马金阊晚气孤。短簿祠荒眠屃赑，百花洲冷戏鹥凫。山僧斲石开幽径，过客题诗剪绿芜。应羡轻舟狂少伯，烟波缥缈隔重湖。
虎丘雨泊
作者：彭孙贻
朝代：明
体裁：七言律诗

春风二月遍姑苏，到日梅花雪满途。地湿句吴多暮雨，江通娄子有平芜。锦帆冷落扁舟在，金虎消沉霸气孤。欲访生公旧时石，遥看塔火闭浮图。
虎刺
作者：彭孙贻
朝代：明
体裁：七言律诗

油碧层层剪绿沉，幽岩高下自成林。银花护刺蜂房远，怪石眠苔虎迹深。低缀赤瑛悬百子，长流苍雪盖重阴。烦君位置倪迂画，小景参差著短岑。
虎始交
作者：彭孙贻
朝代：明
体裁：七言律诗

暖律初回白兽宫，山君求匹下蒙茸。尾箕光动于菟上，铅汞精飞巨泽中。彩晕忽围班女月，巫云同啸大王风。只今草莽多豪杰，未许双栖有二雄。
虎跑泉
作者：彭孙贻
朝代：明
体裁：五言律诗

荒刹名泉外，山空人亦稀。鍊魔松院冷，担水月明归。鸟雀喧成集，林岚净染衣。虎蹄连屐齿，历历满苔矶。
虔中九日
作者：彭孙贻
朝代：明
体裁：七言律诗

江空木落岭猿哀，游子凭高首独回。归思自流章贡水，家山偏对郁孤台。堂前白发愁应断，篱下黄花晚未开。遥望茱萸今日会，西风小阁弟兄杯。
虔之山行
作者：彭孙贻
朝代：明
体裁：古风

虔之山，高□虔溪日喧豗。章江不让贡江去，二水争道谁雄魁。飞湍直下三百尺，十八滩溜殷其雷。怪石如鬼出水底，矗者虎牙伏者虺。轻舟一叶触即粉，江鱼鼓腹不我哀。虔城十万八千户，今者白骨撑成堆。荒榛官道人迹绝，白昼遨嬉狼与豺。有虎小于狸飞而食，虎腾蒿莱野豕怒，触人大树为之摧。豪猪激矢矢飞射，黄沙漠漠天倒埋。岭头行子望岭哭，招魂涉江归去来。逆毛九尾啼我侧，行人听之色死灰。虔之山，自崔嵬。山北高台止孤树，长号为我山崩颓。高台虽崩台中石骨不得朽，应见西生日月江东回。
虔台寒食怨
作者：彭孙贻
朝代：明
体裁：古风

虔南草枯向南树，吹作虔台冢旁土。望帝思君君未归，啼尽赣江寒食雨。纸钱湿烟飞不起，五父坟荒石无主。几人江上共招魂，瘴海青蝇吊泉户。平原门下客刘生，沽得梨花一杯乳。独洒西州泪数行，滴入泉台草根苦。岭头孤儿望台哭，跽问道傍双石虎。何处龙蛇绵上灰，浩浩东风鹧鸪舞。
虞美人
作者：彭孙贻
朝代：明
体裁：七言律诗

粉黛消亡忆往年，楚歌已送玉婵娟。朱颜施草红犹在，暮雨生愁泪宛然。幽恨只迷江畔路，春风不入汉宫妍。无因汲取鸿沟水，移植閒葩傍紫烟。
虫声
作者：彭孙贻
朝代：明
体裁：五言律诗

一夕秋怀乱，閒阶幽巷中。愁吟无起止，梧响各西东。永夜寒钟送，离声细雨工。羁人心历历，啼尽五更风。
虹见
作者：彭孙贻
朝代：明
体裁：五言律诗

戎马烟波老，扁舟身事违。日规虹外合，萤色雨中微。永夜星河直，空村鹤雀归。渔樵吾计拙，明日掩荆扉。
虾蟆渡
作者：彭孙贻
朝代：明
体裁：五言绝句

鱼梁荒城下，空舟有立鹭。隔江唤渡人，遥呼久始悟。
蚕豆
作者：彭孙贻
朝代：明
体裁：七言律诗

樱笋同时共点茶，应输风味野人家。三眠节候炊青颗，四月桑阴落紫花。句就东阿推独步，粥成金谷识豪华。荷锄辛苦休辞倦，饱睡南山到日斜。
蚕豆荚
作者：彭孙贻
朝代：明
体裁：五言律诗

麦垄鲜初撷，田家味正长。煮分蒸术火，嫩入点茶香。荚绽终蚕月，花稀隐电光。馋夫和汁啖，釜泣笑陈王。
蜀葵
作者：彭孙贻
朝代：明
体裁：七言律诗

烂熳戎葵满户庭，嫣红姹紫照林扃。分行异色群花乱，千叶重台五色零。宫样斗新红女黛，蜀机翻尽锦官形。茹来笑杀园夫俗，满眼繁华列翠屏。
蜜丹
作者：彭孙贻
朝代：明
体裁：七言律诗

淡黄初拭越罗衣，嫩色盈盈绝态稀。小试道装葵识侣，薄施檀晕麝含晖。蜂壶浥润丹芽煖，厓髓咀英蜜珀微。辛苦百花空酿液，争如濯露自芬菲。
蜜团
作者：彭孙贻
朝代：明
体裁：五言律诗

品列馀甘外，形居橘柚间。玉光黄珥润，香气郁金閒。儿女分争闹，姬人窃裹还。野夫看一笑，拟入洞庭山。
蜜罗柑
作者：彭孙贻
朝代：明
体裁：五言律诗

黄封南海至，紫禁上元传。房重垂厓蜜，秋残摘瘴烟。霜刀飞片月，金液响鸣泉。闻有庵罗果，清甘若个先。
蜡梅·其一
作者：彭孙贻
朝代：明
体裁：七言律诗

寿阳点额斗新妆，别缀纤鸦入鬓黄。沉水瓣沾宫蜡重，辟寒金掠舞钗长。花铃护蕊风前乱，雀舌含春影外香。自是檀心更孤绝，不随春色到蜂房。
蜡梅·其二
作者：彭孙贻
朝代：明
体裁：七言律诗

残腊年年殿岁华，慵随春色到天涯。严寒自保冰心老，不落从吹玉笛斜。小立瑶台咏黄雪，试开金屋贮名花。相思欲讯无因寄，缄蜡南枝报早牙。
蝗不为灾行为刘快阁明府
作者：彭孙贻
朝代：明
体裁：古风

倚锄田叟支斜笠，月黑飞蝗打头入。风吹禾黍飒窣动，八口荒黄绕阡泣。老妇持竿折衣桁，敝裙缝帜当风立。跳跃儿童似蝇虎，掩扑欢哗扑前拾。是时六月禾秸微，欲栖不得还群飞。民之讹言蝗神物，助天为虐禾可食。家家屠豕祷田祖，里巫醉饱坐鸣鼓。赛社甘赊剜肉钱，卑灾怯举祛螟火。黄风北来天角昏，吹若败叶翻空原。村农额手起相庆，蝗咽夺得残黎命。豚蹄敢冀满污邪，庶免鬻妻哭婷娉。近闻加赋派民田，暂累吾民又一年。中原群盗如毛发，军需亿万縻金钱。亢旸况遇连饥疫，桔槔生茧脚无力。无蝗岁事尚间关，奈可追呼吏如织。忆昔挥鞭出淮甸，蝗遮马头不相见。淮扬千里草不青，菜色芸黄上人面。三吴通岁尚有收，氓之蚩蚩昧远忧。丰年狼戾忘岁俭，亦不甚惜于乾糇。市鲜倾囷出贱粟，嫁女饰装买犊牛。所嗟智不如凫雁，秋饥常早稻粱谋。祲灾讵曰非天意，三馀好作馀三计。勿喜蝗今从此去，勤动幸母然泄泄。
蝴蝶花
作者：彭孙贻
朝代：明
体裁：七言律诗

纷纷凤子闹春工，物化惊看托绮丛。舞砌綵衣飞不起，隔纱团扇扑来空。魏收轻薄全输态，庄叟逍遥宛御风。传语游蜂休共逐，偷香人在粉墙东。
蝴蝶花·其一
作者：彭孙贻
朝代：明
体裁：七言律诗

粉质低栖芳径中，蛾眉小队舞帘栊。画图滕阁香留藁，归梦南华月满丛。乐府花间翻羽调，綵衣岩下渲春工。魏收才思多轻薄，试擘瑶笺赋草虫。
蝶蝶行
作者：彭孙贻
朝代：明
体裁：乐府曲辞

春来双蝶蝶，游戏于东园。上阶入帷闼，素鬣自翩翩。游丝来缭之，牵我坠草间。行蚁群唼食，有翅不得前。长安轻薄儿，纨裤策肥坚。白日都市中，尘起各探凡。一朝遂触网，微命坐见捐。寄语游冶子，勿犯今教言。
螺川八月十八日旅思二首·其一
作者：彭孙贻
朝代：明
体裁：七言绝句

三千里外思家客，十八滩头上水舟。料得海塘今夜月，故园丝管一时秋。
螺川八月十八日旅思二首·其二
作者：彭孙贻
朝代：明
体裁：七言绝句

一年一度此夜好，八月十八看潮生。天涯兄弟空回首，孤客江城无限情。
螺川别杜老
作者：彭孙贻
朝代：明
体裁：七言绝句

留滞天涯去住难，云山此别路漫漫。柴门杜老休相送，江上青枫白露寒。
螺川晤黄交侯共谈家难感愤书怀·其一
作者：彭孙贻
朝代：明
体裁：七言律诗

哀鸿断处入江乡，再世论交款语长。一恸君亲同涕泪，十年生死各凄凉。虔中南去桄榔暗，吉水西风橘柚香。呜咽相逢重赋别，云山渺渺路苍苍。
螺川晤黄交侯共谈家难感愤书怀·其二
作者：彭孙贻
朝代：明
体裁：七言律诗

干戈满地接山城，所在流亡苦甲兵。游子那堪天北望，孤舟应共雁南征。俱传栾布收彭越，相对黄公哭阮生。惆怅莫须论往事，岭猿已过第三声。
螺川过王大翼
作者：彭孙贻
朝代：明
体裁：古风

岭头游子何僝僽，麻鞋无耳短衣皱。螺川道侧遇王郎，马上遥看惊各瘦。连天烽火子远行，苍莽江山入群寇。我行万里返南天，岭猿肠断啼三年。荒山乱木隐古帝，羁客低头拜杜鹃。君腰双弧骑大马，射虎七十二峰下。其中多有奋椎人，半是前时避秦者。贤豪亡命逐探丸，此时相劝祝无官。怜君令弟龙溪长，抱印空城雉楼上。荒草萋萋茅屋烧，横角萧萧鼓鼙响。马头自西雁向北，临岐挥手无颜色。黄菊招予归去来，鹧鸪道我行不得。东归丙舍墓田寒，为君传语报平安。片帆何日渡南浦，君向鸽湖山上看。
蟋蟀
作者：彭孙贻
朝代：明
体裁：五言律诗

小儿怜健斗，思妇惜悲吟。巳作笼中玩，空留物外心。断肠摧晓露，馀响在秋砧。梦到豳风侣，莎鸡老故林。
蟋蟀鸣舟中
作者：彭孙贻
朝代：明
体裁：七言绝句

白蘋红蓼月明中，睡起■灯住草虫。暂入故园惟有梦，何烦啼彻五更风。
蠛蠓行
作者：彭孙贻
朝代：明
体裁：古风

赤鲤失云雾，不托涔尺流。归昌无短翼，宁与鸮鸨游。萋萋百尺桐，柔蔓乃相纠。瓦缶鸣以雷，榛翳蔽高丘。君子怀大节，豁达寡阡畴。虽落吾为瓠，虽寒狗不裘。目之者曰愚，敝袍非所羞。猥彼蠛蠓智，翕訾蚊睫谋。我拙不如鸠，而营在九州。
行南陌呼童拾得游女所坠花
作者：彭孙贻
朝代：明
体裁：七言绝句

寻春南陌未逢春，惟有残红坠落茵。解识名花能解语，不知谁是散花人。
行海滨望诸山云起将雨
作者：彭孙贻
朝代：明
体裁：七言律诗

东风憔悴损容颜，细草浓花满目斑。欲雨雨鸠啼不巳，寻春春色断阑珊。身非蛟客还多泪，迹似閒云只恋山。暇日海滨行古墅，双相坐石听绵蛮。
行经表忠观
作者：彭孙贻
朝代：明
体裁：七言律诗

英雄虎㩀跨钱唐，衣锦临安自有乡。一代真人皈率土，三吴义士叹降王。麒麟祠墓青丘閟，夹马山陵紫气长。今日消沉祗遗庙，汴京南渡路茫茫。
行经西山·其一
作者：彭孙贻
朝代：明
体裁：七言律诗

十里篮舆傍水涯，云山满眼上芒鞋。遥看积翠迷芳草，空有啼猿乱客怀。十二洞天藏鹤岭，万年古树见洪厓。江城兵火今如此，卜筑幽栖计未谐。
行经西山·其二
作者：彭孙贻
朝代：明
体裁：七言律诗

屈曲深峦面面开，西风爽气入楼台。峰头云过浓于画，石上泉鸣晚自雷。旷野独看高鸟去，江声忽带夕阳回。滕王旧阁飘零尽，空送千山暮雨来。
行荒园见素槿一枝折以供佛
作者：彭孙贻
朝代：明
体裁：七言绝句

独穿幽筱入荒荆，忽见孤花照眼明。折取一枝瓶水供，茅庵长坐古先生。
行见柳巳初绿
作者：彭孙贻
朝代：明
体裁：七言律诗

陌上微风动角巾，晴光初变柳条新。因过小筑思招隐，为见残梅始惜春。好鸟多情啼野树，孤云无伴逐幽人。石桥流水群松下，随地青山可卜邻。
衲公山房折松·其一
作者：彭孙贻
朝代：明
体裁：五言律诗

孤根摧挫后，总不改贞操。偃盖移苍雪，枯鳞曳素涛。风霜身百折，霄汉志弥高。共抱支离拙，相将卧远皋。
衲公山房折松·其二
作者：彭孙贻
朝代：明
体裁：五言律诗

禅房倒影外，偃蹇一枝寒。以我折腰傲，从公摩顶看。世宁容直节，龙亦老泥蟠。枕石云根曲，悲吟伴懒残。
裴头陀洞
作者：彭孙贻
朝代：明
体裁：五言绝句

空寻裴公洞，裴公更何处。无复问山僧，江头老鼋语。
襄城行
作者：彭孙贻
朝代：明
体裁：古风

大堤城崩角声碎，黑云坠地压城背。荒城白骨矗马胫，鬼火星星鬼车吠。朱门宫殿成荆榛，空宫夜雨眠龙輴。花钿零落髑髅紫，犹是春前歌舞人。废楼欹仄垂珠眊，万井无人卧残灶。湖湘烟燧暗江濆，襄王尚睡巫山云。细腰嫔嫱掩花泣，千行苦竹啼湘君。黄巾绣魅涂眉客，八王字刺雕旗白。拔剑击蛟江水浑，廿年梨花喜无敌。名城破坏探龙子，鱼服愁为䂊且得。荆门幕府授成谋，羽林将佐俱公侯。逡巡六月稽献馘，何以仰释重瞳忧。千钱不购丞相□，三杯笑借生王头。武陵翩翩归素旐，武溪淫滪若飞鸟。东园秘器荣玺书，贬爵还应愧遗表。襄流何驶襄山横，夕烽一照无坚城。岘首北临见洛水，周公庙里鸺鹠鸣。
西巷书事和仲木
作者：彭孙贻
朝代：明
体裁：七言律诗

閒门蒿荻没空庭，穷巷移家草数楹。兵火六千三万日，死生七十二章经。伤秋多病真难药，不寐怀人苦易醒。旧友天涯久亡命，吞声未敢问飘零。
西征留别
作者：彭孙贻
朝代：明
体裁：古风

秋气日凛冽，西风浩漫漫。豺虎塞路隅，脩途阻且难。南望郁孤台，万古摧心肝。流离此身悴，白月义所安。荷担出门去，长河渺无端。柴门语草虫，游子羡飞翰。盘纡陟高岭，□江正微澜。无言行役苦，慈母方辛酸。
西施梦
作者：彭孙贻
朝代：明
体裁：七言律诗

吴山越水杳无凭，吹尽东风思不胜。人困花洲春浩渺，草深香屧雾瞢腾。黄丽唤起浑难醒，蝴蝶俱飞觉未曾。南望女阳亭外路，烟萝月苧隔西陵。
西林晚归
作者：彭孙贻
朝代：明
体裁：五言律诗

春尽草木长，夕阳钟磬微。无言花自落，不住鸟还飞。空梵息群动，閒云送独归。寥寥对城市，深掩故园扉。
西河·金陵怀古次美成韵
作者：彭孙贻
朝代：明

龙虎地，繁华六代犹记。红衣落尽，只洲前，一双鹭起，秦淮日夜向东流，澄江如练无际。
白门外，枯杙倚，楼船朽橛难系。石头城坏，有燕子衔泥故垒。倡家犹唱后庭花，清商子夜流水。
卖花声过春满市。闹红楼，烟月千里。春色岂关人世。野棠无主，流莺成对，街入临春故宫里。
西泠桥月
作者：彭孙贻
朝代：明
体裁：五言律诗

苏公堤上月，总未及西泠。入水寒清绮，群山夜杳冥。能来人必远，深坐意逾醒。明日闲衣袂，知犹往往青。
西溪塔影
作者：彭孙贻
朝代：明
体裁：五言律诗

西溪松竹下，塔影漾清流。河汉横天挂，轩楹十地浮。题诗犹畏坠，返景惜难留。共约登高望，沧溟接祖洲。
西行题壁
作者：彭孙贻
朝代：明
体裁：五言绝句

空斋袅松竹，欲去更惆怅。何日是归期，南窗梅蕊放。
西郊春眺
作者：彭孙贻
朝代：明
体裁：七言律诗

群山海上远如屏，约伴郊原共踏青。百五禁烟花蔌蔌，秋千院落昼冥冥。鯸鮧风暖催飞絮，卵色天横照解酲。盘马斗鸡年少事，暂忘衰鬓久飘零。
西门行
作者：彭孙贻
朝代：明
体裁：乐府曲辞

出西门，怅何之。道逢双石羊，跽问此中葬者谁。葬者谁，侯乎王，今是非。酹以一杯酒，泪下如縻。冢中之朽能复饮，为有獾突隧中。雉从冢上飞，击獾作美雉作□。痛饮野田，醉莫言归。但醉莫言归，母使后人如我悲。嗫嚅卿与相，刺促两小儿。戚戚吝富贵，不醉何其愚。
西院雅集诗
作者：彭孙贻
朝代：明
体裁：古风

僧寮梧竹高于城，万树风起俱同声。白云在天月在地，相对无语知平生。古人结交必有以，黄金如山视如水。吴钩三尺身七尺，不与吴钩说知己。豪华任侠等轻尘，布衣卿相安足论。寸心耿耿自千古，何事昭盟尔大神。酒酣意气忽坌涌，摇笔天人壮英勇。角巾窕窈策一通，满袖成谋指画中。乃知琐士角文采，相斗何异鸣秋虫。乘车戴笠各相语，子其为龙我能雨。欢歌耳热烛花沸，海风欲摇整毛羽。
西陵桥眺月二首·其一
作者：彭孙贻
朝代：明
体裁：五言律诗

三秋湖上月，总未及西陵。星汉出疏树，林光如远灯。清吟山籁应，深坐水波澄。自觉尘踪静，萧然冷似僧。
西陵桥眺月二首·其二
作者：彭孙贻
朝代：明
体裁：五言律诗

西陵夜夜月，日日淡于秋。林樾清晖里，江山灏气流。天高无际碧，地胜自然幽。泛滥壶觞客，谁能识此游。
西陵渡
作者：彭孙贻
朝代：明
体裁：五言律诗

山市惟鱼鳜，沙船似橐驼。长年生计薄，短岁旅情多。海冻篜黄雨，江寒语白鼍。霜钟将报雪，归思在蹉跎。
西陵题璧和季容
作者：彭孙贻
朝代：明
体裁：七言律诗

江口秋深桂树长，西风客思正茫茫。三年越客头如雪，九月吴山夜有霜。杜宇只言归去好，芳兰不采亦何伤。南湖湖上云泉满，岂必鲈鱼始忆乡。
西鸟夜飞
作者：彭孙贻
朝代：明
体裁：五言绝句

莫釐峰头橘，坠地先成柘。侬心故不移，千载长如此。
见壁间旧题海棠诗感怆有作
作者：彭孙贻
朝代：明
体裁：七言律诗

忆昔弟兄同一醉，海棠花下共题诗。昔时人去知何在，今日花开却为谁。淡墨渐湮苍藓字，残笺巳网绿蛛丝。春风别院从零落，不忍重衔旧酒卮。
见意
作者：彭孙贻
朝代：明
体裁：七言律诗

卧枕雷威古断琴，床头雄剑买千金。名山书就惟孤愤，消渴人归岂陆沉。每笑时危求扁鹊，何烦老去访台禽。江湖浩荡风波急，应有眠龙伏海吟。
见早梅
作者：彭孙贻
朝代：明
体裁：五言绝句

入春巳人日，春色未曾来。南轩曝晴旭，喜见早梅开。
见白发
作者：彭孙贻
朝代：明
体裁：五言律诗

高阁西风外，茫茫动远情。倦游惊物候，乱杵闭山城。病起黄花后，愁先白发生。吾将老行药，明日掩柴荆。
见郭半村诗喜而成句呈百旃
作者：彭孙贻
朝代：明
体裁：七言律诗

近识诗人郭半村，虽居城市不知喧。新篇孤淡同疏竹，古貌萧条类野猿。尽日悲吟依灌莽，乱时高隐溷鸡豚。从今莲社添人数，联屐寻君叩短辕。
观卧佛·其一
作者：彭孙贻
朝代：明
体裁：五言律诗

卧佛何年寺，声闻倦辟支。三身醒幻影，一蛰蜕希夷。古蝶吹花冷，新蕉覆枕迟。梦回人换世，槐荫下南枝。
观卧佛·其二
作者：彭孙贻
朝代：明
体裁：五言律诗

知子津梁久，吾哀孰启予。瓦棺秋下榻，鼠穴午回车。竹色栖残磬，人声静梵鱼。我眠君莫去，禅室鸟啼初。
观新涨
作者：彭孙贻
朝代：明
体裁：古风

霁馀眺骤潦，稍退尚淫滟。褰裳涉寒郊，陆处舟可�。大鱼亦陵居，小者落濠堑。蛙黾栖城根，荇藻萦门坫。偃树河中出，水田鸥所占。冒槛瓮盎游，行泥履綦玷。苔痕升阁道，湿菌生床簟。横流咎川后，断火饥商店。茫然大块失，沮洳愁昏垫。丘陵贤圣没，黄土沉古窆。四顾浩无涯，沉忧萦百念。濯缨庶自娱，啸歌良不厌。
观新涨
作者：彭孙贻
朝代：明
体裁：古风

霁馀眺骤潦，稍退尚淫滟。褰裳涉寒郊，陆处舟可𦁤。大鱼亦陵居，小者落濠堑。蛙黾栖城根，荇藻萦门坫。偃树河中出，水田鸥所占。冒槛瓮盎游，行泥履綦玷。苔痕升阁道，湿菌生床簟。横流咎川后，断火饥商店。茫然大块失，沮洳愁昏垫。丘陵贤圣没，黄土沉古窆。四顾浩无涯，沉忧萦百念。濯缨庶自娱，啸歌良不厌。
观李龙眠七十二子谒孔子图
作者：彭孙贻
朝代：明
体裁：古风

张吴人物称妙手，龙眠创格古未有。白描宛转游丝翔，万象化工失妍丑。道元昔画成都壁，先圣威容耀金石。至今岳渎山文开，夜夜星芒斗奎直。伯时妙笔挟秋亮，俨入杏坛游夏曹。登堂细窥望羊眼，宛尔尧颡项咎繇。古冠长剑貌严重，七十二贤各生动。虎兕俱蟠将相姿，麒麟欲出诗书冢。建炎匹马渡江来，诏写桥门勒珉珙。迩来灭没翻榻稀，真本孤悬古尘壅。我游钱唐岁再三，非探竺鹫即精蓝。乱馀每惮入城市，未及挟䇲师孔�。君今何处得此卷，笔法蚓曲虫行蚕。世无仲尼师道绝，北面谁当弟子列。展图再拜烬瓣香，尽带纷纷落晴雪。
观李龙眠七十二子谒孔子图
作者：彭孙贻
朝代：明
体裁：古风

张吴人物称妙手，龙眠创格古未有。白描宛转游丝翔，万象化工失妍丑。道元昔画成都壁，先圣威容耀金石。至今岳渎山文开，夜夜星芒斗奎直。伯时妙笔挟秋亮，俨入杏坛游夏曹。登堂细窥望羊眼，宛尔尧颡项咎繇。古冠长剑貌严重，七十二贤各生动。虎兕俱蟠将相姿，麒麟欲出诗书冢。建炎匹马渡江来，诏写桥门勒珉珙。迩来灭没翻榻稀，真本孤悬古尘壅。我游钱唐岁再三，非探竺鹫即精蓝。乱馀每惮入城市，未及挟䇲师孔𣆀。君今何处得此卷，笔法蚓曲虫行蚕。世无仲尼师道绝，北面谁当弟子列。展图再拜烬瓣香，尽带纷纷落晴雪。
观棋用东坡韵
作者：彭孙贻
朝代：明
体裁：古风

木兰之阴可横几，恨无古甓累琴址。少时嗜弈今巳忘，揩眼莫醒午睡美。谁欤剥啄风款户，巳而客至携二士。坐谈良久入杳冥，三人各默无有二。欣然意足起对局，萧散殊无关布子。渐看兀坐成枯枝，形神俱往茗何味。小儿画纸旁纷纭，儿戏母烦问庭鲤。世外身心物外情，了了兴亡一弹指。经营辛苦此中人，成败须臾变惊喜。呼儿敛子自掩扉，未歇竹炉清入耳。
詶仲木简示
作者：彭孙贻
朝代：明
体裁：七言律诗

短发萧萧鬓渐清，每吟游子不胜情。蛮歌时杂官蛙语，梅雨难消反古声。深井里人屠豕过，田横岛客歃鸥盟。敢将银管删遗传，季札碑傍细署名。
詶信弦弟吴门四月见寄·其一
作者：彭孙贻
朝代：明
体裁：古风

冉冉青阳去，朱明驶已驰。穷阴苦□纩，忽焉御纤离。丹榴灼前楹，后圃盈旅葵。岁序寡停辙，米者谅若兹。一瞑无圣贤，荣爵空复辞。流浪大化中，神理与之疲。无心䆒安在，物役纷相持。
詶信弦弟吴门四月见寄·其三
作者：彭孙贻
朝代：明
体裁：古风

中散识要道，淡澹以养生。子云甘寂寞，耽玄殚至精。胡为恋樊笼，多智冒天刑。名元无可贵，谁更尚无名。悠悠举浊醪，聊云远世情。
詶信弦弟吴门四月见寄·其二
作者：彭孙贻
朝代：明
体裁：古风

千金买名倡，丝竹娱清燕。新声遏流云，皓齿送微眄。邈焉山泽士，怀情灭闻见。匡坐远世纷，孤介谢婉娈。喧寂非有岐，静者复何遣。执理以御嚣，至道岂形践。
詶信弦弟吴门四月见寄·其四
作者：彭孙贻
朝代：明
体裁：古风

奇人炫弄丸，偃师呈机制。当其妙入神，得意己忘技。太朴本无为，云为各有自。寓形复几何，纷纷殚巧智。文章亦小器，道术乃馀事。默焉不二门，尚未离言句。随时任饮啄，此中含真意。
詶古晋望秦驻见怀之作·其一
作者：彭孙贻
朝代：明
体裁：七言律诗

晴海微澜曳紫烟，长樯北望泖峰连。春云缥缈三山外，旸谷空濛万里前。地尽荆蛮惟断发，天回南越护楼船。秦溪未少桃花径，何处东风不可怜。
詶古晋望秦驻见怀之作·其二
作者：彭孙贻
朝代：明
体裁：七言律诗

伯牙此地有琴台，谁遣知音问棹来。流水两潮明月上，相思连夜木兰开。登高作客怀黄浦，荒径为君扫绿苔。世事不论须共醉，茆堂花底送春回。
詶古晋见怀·其一
作者：彭孙贻
朝代：明
体裁：七言律诗

相思鱼鸟隔飞沉，极目烽烟乱客心。大海波涛吞日月，先朝遗逸满云林。田横岛外蛟龙老，羊角山中雨雪深。何日桃花问渔父，九峰与尔共垂纶。
詶古晋见怀·其二
作者：彭孙贻
朝代：明
体裁：七言律诗

南方万里赋招魂，度岭归来早闭门。独自哀歌吹短鬓，空留孤闷寄清樽。未收彭越何人问，欲葬要离古墓存。近日行藏君莫讶，十年不负信陵恩。
詶届甫见投作
作者：彭孙贻
朝代：明
体裁：七言律诗

词客当年赋大人，禅那今喜奉天亲。应知黄发多先辈，尚许清光接后尘。谣啄未妨谗郑袖，头陀久巳著王巾。樽前莫复论耆旧，泪满山阳笛里频。
詶潜夫先生见示作·其一
作者：彭孙贻
朝代：明
体裁：七言律诗

访岳当时慕尚平，干戈深惜负高情。一枝越鸟栖难稳，五柳陶潜种已成。便掷青袍行脚去，羞将华发傍人明。黄花晚节开逾好，深坐霜篱把露茎。
詶潜夫先生见示作·其二
作者：彭孙贻
朝代：明
体裁：七言律诗

南方烽燧每惊闻，十亩溪田废晚耘。何地渔樵堪寄迹，不教猿鹤怨离群。同时国士哀黄鸟，只有空山自白云。老我长松流水畔，可容名姓落尘氛。
詶胡天岫作
作者：彭孙贻
朝代：明
体裁：古风

安危有群彦，宁容患时艰。所嗟山泽踪，丘壑亦余悭。带甲满四野，望林已摧颜。干荣诚有途，逢世非予娴。焉能曳短褐，低眉向人间。韬光谐尘俗，卖药隐市寰。苍精克我粮，白发不须删。与尔日携屐，沙头狎鸥还。
记园中草木十一首和二苏·其一
作者：彭孙贻
朝代：明
体裁：古风

车马交五衢，杜门避时彦。抱此草木质，间心察蕃变。确荦治其秽，未觉荷锄倦。浊醪且独斟，饮罢席自捲。中年无姬侍，卉物同嬿婉。虽无宾从欢，幽兴聊自遣。柴门有帘幕，牵牛为垂幔。何必羡金张，朱户罗戚畹。迩来懒是真，入山已恨晚。
记园中草木十一首和二苏·其七
作者：彭孙贻
朝代：明
体裁：古风

苦雨暑谢客，科头步前厅。古苔发新绿，瓦松密前钉。山中移苦茗，丛生罗中庭。茗瘦石不肥，芳香袅竛竮。日落携胡床，对此莞簟青。何必荡江月，拿舟访南泠。
记园中草木十一首和二苏·其三
作者：彭孙贻
朝代：明
体裁：古风

先公之所植，盆有双柏老。屈蟠意徒高，磔磔鳞鬣倒。风雨苍然耒，烟霄时一造。攫拿掣不去，剪縳烦人巧。无复更干云，摧颓岁月耗。咨嗟良栋材，璅璅伍众草。
记园中草木十一首和二苏·其九
作者：彭孙贻
朝代：明
体裁：古风

晨兴鸟未啼，空庭长独游。须臾鸦鹊喧，益觉空庭幽。骤雨昨宵至，泥没花下沟。把耒疏其淤，决渠掣若抽。世乱且闭门，长学潜渊虬。黄虞不可作，坐叹醇风偷。
记园中草木十一首和二苏·其二
作者：彭孙贻
朝代：明
体裁：古风

湫狭寡隙壤，邻树借乔林。微暄荫新绿，意足莫相矜。野卉杂吐花，轻红柔莫任。可怜十量锦，蹙此山姬襟。采之欲戴首，䯻小不可簪。且从儿女笑，吾衰思何深。灌濯及晨露，常先宿鸟兴。造物岂劳我，汲汲则安能。
记园中草木十一首和二苏·其五
作者：彭孙贻
朝代：明
体裁：古风

龙泉绿玉瓷，以养石上蒲。古蛇蟠瘦根，石罅张虬须。灵苗雪下青，云液暑不枯。食之益聪明，禁方传五湖。却笑烧丹客，采药空辛劬。吾将访九节，行按五岳图。
记园中草木十一首和二苏·其八
作者：彭孙贻
朝代：明
体裁：古风

梅瘦蟠古铁，隐映璅窗南。青青子生仁，隽永胜馀甘。心閒绝烦渴，古瓮澄渊涵。采菌佐朝蔬，菰莼亦盈篮。朝饥非所忧，刍豢不可堪。长往与物辞，猿鹤庶无惭。
记园中草木十一首和二苏·其六
作者：彭孙贻
朝代：明
体裁：古风

架豆以为棚，螳螂络丝早。可怜苦瓠子，蔓杂寒瓜老。朱颜凋丧乱，使我容鬓槁。焉能逐车尘，摧眉向舆皂。腰镰从老圃，日夕瓮共抱。采葛秋衣轻，以兹谢纤缟。
记园中草木十一首和二苏·其十
作者：彭孙贻
朝代：明
体裁：古风

山僧自何来，采茶自天目。白云抱寒泉，共出北山麓。撷得惊雷芽，归泛浮梁玉。盏青茶自白，眉宇照人绿。幽香发户牖，气夺庭下菊。石垆细响生，非阮非竽筑。十年名山梦，徒乱我心曲。
记园中草木十一首和二苏·其十一
作者：彭孙贻
朝代：明
体裁：古风

兰生在空谷，岂畏无人知。一朝委樵采，时命亦何悲。幸登君子堂，殊胜幽涧湄。佳人在天末，风雨无前期。婵娟将告谁，揽此秋江蓠。相思不相许，莫慰怒如饥。
记园中草木十一首和二苏·其四
作者：彭孙贻
朝代：明
体裁：古风

闽粤多奇花，珠兰更幽拔。剪来好事家，黄土分条插。和泥及梅雨，日日候牙蘖。灌花冲早凉，每与晨星约。笙箫早蚊喧，窗翠晓如泼。灌已倦复眠，高枕送落月。
访三莫上人
作者：彭孙贻
朝代：明
体裁：五言律诗

放生曾结社，游戏更谭空。草诀追颠素，闻踪共懒融。小黎庭卉外，三昩洒樽中。八禹澜翻偈，宁堪举似公。
访千峰和尚
作者：彭孙贻
朝代：明
体裁：古风

立公入西林，荒院松柏肃。立公去西林，堂空只栖蝠。千僧离白棒，草屦散行簏。愧我婴物网，未礼大士足。东风寒食饧，春雨杏花粥。今年扫墓田，两过茆亭曲。知师卧林樾，清影溷樵牧。猥云莲社踪，耻标高贤目。寒山一相遇，粪扫共追逐。
访咏窝
作者：彭孙贻
朝代：明
体裁：七言律诗

峰回水抱疑无路，柳媚花明自一村。白日抛书閒梦蝶，青山送客独留髡。松虽化石堪为枕，酒己忌忧不用萱。醉卧经年忘出户，夜来新雨涨溪痕。
访朗公
作者：彭孙贻
朝代：明
体裁：七言律诗

春风塔院罢绳床，闻说支那入道场。怪石雅山聊设供，经坛古寺旧开堂。浮生百感头空白，小阁重阳菊巳黄。身是维摩病居士，题诗又过朗公房。
访槜李吕天遗看菊以太常所题江右计庶常墨菊卷见示名流属和满帙归舟垂发不得尽忆和章追步元韵一首
作者：彭孙贻
朝代：明
体裁：七言律诗

为访东篱处士家，满园开遍晚秋花。坐看翰苑风流在，不恨归舟道路赊。相国五湖留旧宅，故人三径渐霜华。寻君好问柴桑里，流水门前噪乱鸦。
访程大定侯时养痾山斋·其一
作者：彭孙贻
朝代：明
体裁：五言律诗

萧瑟空斋上，何喧到草堂。良朋来药石，佳卉代姬姜。兽炭垆中茗，禽经肘后方。知君堪七发，遮莫问长桑。
访程大定侯时养痾山斋·其二
作者：彭孙贻
朝代：明
体裁：五言律诗

维摩同二士，问疾得依禅。文火春烧药，松风夜品泉。冥心无外物，习静可长年。礼岂为卿设，何妨我欲眠。
访蕴虚上人
作者：彭孙贻
朝代：明
体裁：七言律诗

精庐小径阂樵车，策杖还过开士家。定起却随云出岫，客来先向佛拈花。夕阳排闼疏钟晚，哀梵穿林落叶斜。小句偶题旋不忆，閒看鸿爪印寒沙。
访衲山上人巢庵不遇·其一
作者：彭孙贻
朝代：明
体裁：五言律诗

相公乐栖遁，结宇西林东。独倚槁梧坐，掩关深樾中。閒云没花影，秋色生寒空。去住总无意，水流心与同。
访衲山上人巢庵不遇·其二
作者：彭孙贻
朝代：明
体裁：五言律诗

行吟入古寺，花竹乱幽栖。垂柳渡傍渡，夕阳西又西。无人松子坠，对客野禽啼。只有閒阶绿，苍苔草色齐。
访衲山长老
作者：彭孙贻
朝代：明
体裁：七言律诗

衲山野老频相顾，十日柴扉九不开。祗为看云人未返，空劳候客鹤飞回。高城雪下悲风动，大泽烟横朔雁来。试挟孤筇问萧寺，西郊应巳见寒梅。
诂石弦不遇双鬟应门题句
作者：彭孙贻
朝代：明
体裁：七言绝句

曲巷高槐似古村，寥寥小犬吠篱根。青衣不识郎君容，收拾寒砧自闭门。
诗社分赋十绝句 其一 藕丝
作者：彭孙贻
朝代：明
体裁：七言绝句

莲塘采玉出琼瑶，才下银刀万缕飘。试问鲛人何处在，临波为我织轻绡。
诗社分赋十绝句 其七 秧针
作者：彭孙贻
朝代：明
体裁：七言绝句

江南伊轧水车鸣，一夜东风绿尽生。可是采桑人罢绣，抛针到处踏莎行。
诗社分赋十绝句 其三 红尘
作者：彭孙贻
朝代：明
体裁：七言绝句

非烟非雾敛芳埃，紫陌氤氲昼未开。惟有青山高卧客，未曾一到此中来。
诗社分赋十绝句 其九 蝶梦
作者：彭孙贻
朝代：明
体裁：七言绝句

閒阶寂寂倦寻芳，并宿花间日正长。不是落红惊未醒，恰逢神女到高唐。
诗社分赋十绝句 其二 虫书
作者：彭孙贻
朝代：明
体裁：七言绝句

空庭败叶下春风，剥�回环迹转工。笑煞草玄头白老，翻将奇字学雕虫。
诗社分赋十绝句 其二 虫书
作者：彭孙贻
朝代：明
体裁：七言绝句

空庭败叶下春风，剥𩞾回环迹转工。笑煞草玄头白老，翻将奇字学雕虫。
诗社分赋十绝句 其五 香篆
作者：彭孙贻
朝代：明
体裁：七言绝句

麝烟一缕袅轻阴，心字灰寒一寸深。刚是幽人残梦断，博山垆写紫云沉。
诗社分赋十绝句 其八 竹粉
作者：彭孙贻
朝代：明
体裁：七言绝句

袅娜新篁映画垣，玉鳞蜕箨照江村。只愁一夜潇湘雪，损却湘妃旧泪痕。
诗社分赋十绝句 其六 雁字
作者：彭孙贻
朝代：明
体裁：七言绝句

塞门秋冷朔风初，几阵征鸿过碧虚。多少辽西下归客，临风祗有数行书。
诗社分赋十绝句 其十 灯花
作者：彭孙贻
朝代：明
体裁：七言绝句

明灭兰膏彩晕新，蜃红暗吐一枝春。深闺今夜孤眠者，喜对银缸卜远人。
诗社分赋十绝句 其四 荷珠
作者：彭孙贻
朝代：明
体裁：七言绝句

江南千里绿田田，荡漾临风碎复圆。为报汉皋神女道，骊龙尚未月中眠。
语溪
作者：彭孙贻
朝代：明
体裁：七言律诗

女阳亭下日初低，小艇沿洄过语溪。战后荒城闻画角，雨馀芳草坠棠梨。烟波岁月孤帆外，蔬笋山家十□西。便着轻蓑放船去，采茶僧出暮猿啼。
语溪夜泊
作者：彭孙贻
朝代：明
体裁：七言绝句

月黑天星高复低，扁舟夜泊语儿溪。酒醒忘却半宵梦，记得栖乌不住啼。
语溪雨中怀家大人
作者：彭孙贻
朝代：明
体裁：七言律诗

萧萧凉雨洒平芜，睡起搴蓬客思孤。野渡采菱鱼作饭，荒村沽酒鸟提壶。离怀不让山重叠，秋梦相寻见有无。我到虎林今咫尺，扁舟计日至姑苏。
诸葛莱作花烂熳感赋
作者：彭孙贻
朝代：明
体裁：古风

春霖百卉烂欲死，忽睹草花颜色佳。空斋对此愁灼灼，二月山城无好怀。昔时移种自历下，老父抱锄恒下阶。弃官归卧三亩宅，僻巷不扫当门柴。可怜飘泊干戈后，踪迹远逐飞蓬荄。小人有母未敢出，万里关山号虎豺。庭前春草巳三易，音尘摇落天之涯。感时对花长叹息，零落莫向泥中埋。极目江云倚山阁，春阴漠漠摇风霾。
谒于少保墓
作者：彭孙贻
朝代：明
体裁：七言律诗

北狩挛舆事巳空，当年神鼎奠于公。青山久抱孤忠冷，赤社谁论再造功。春至铜驼生蔓草，夜深石虎啸溪风。�陵遥望无穷思，尽在栖霞夕照中。
谒于少保墓
作者：彭孙贻
朝代：明
体裁：七言律诗

北狩挛舆事巳空，当年神鼎奠于公。青山久抱孤忠冷，赤社谁论再造功。春至铜驼生蔓草，夜深石虎啸溪风。𥙿陵遥望无穷思，尽在栖霞夕照中。
谒于忠肃公祠
作者：彭孙贻
朝代：明
体裁：七言律诗

野径苍苔虎迹腥，空堂萧瑟语精灵。谁令北极金瓯壮，却忆南城玉辇停。事往孤臣埋白骨，夜深山鬼哭丹青。石家楼阁荒凉尽，犹识清风共勒铭。
谒卞忠贞庙
作者：彭孙贻
朝代：明
体裁：古风

清言坠神州，鸣甲干天步。元规一长啸，星陨丹阳渡。千秋两旴眕，忠孝留封树。生气奕云旂，英姿飒回顾。山川毛发寿，龙虎江潮怒。清淮缭未垣，蚩吻有翔鹭。瓦棺青苔春，巫祝蛛丝暮。岂无朝天彦，谁吊昔人墓。累累石子冈，明灭芳草路。黄舆埋正骨，庙貌存遗慕。日晏倚双扉，题诗阖烟雾。
谒始皇庙和百旃
作者：彭孙贻
朝代：明
体裁：七言律诗

昔年几度问荒祠，一入溪山出每迟。樵径巳迷停辇路，桃花不减避秦时。云深海岛无灵药，潮长春流没断碑。惟有古原驰道在，东风岁岁草离离。
谒豫章铁柱宫
作者：彭孙贻
朝代：明
体裁：五言排律

巨泽东南陷，玄宫户不扃。自来留谶纬，一柱奠流形。忠孝传丹术，神仙配帝庭。功成先拔宅，水怪续图经。蛟蜃窥双剑，阴阳护六丁。至今存庙貌，在壁画精灵。革鼓萦蛛网，华冠断鹤翎。高群千瓦绿，遗烈万山青。遇劫焚残箓，重游索旧铭。庚辰扶铁锁，星□□□□。
谒郑端简公墓和维申
作者：彭孙贻
朝代：明
体裁：七言律诗

霜落平皋野烧红，墓田秋草望来空。勾塍暮色溪桥外，练浦寒光返照中。樵采近稀丛古木，荐绅无复继遗风。长留千卷先朝史，朱墨他年好折衷。
谒金山韩蕲王庙
作者：彭孙贻
朝代：明
体裁：五言排律

命代英雄起，千秋今在兹。乾坤斗南北，心膂见熊罴。帝谓王忠勇，功诚迈等夷。一麾群策力，九庙出艰危。日月无私照，君臣有故知。何来骄饮马，转战独搴旗。万古金山壮，孤城铁瓮垂。朔云翔老鹳，江雨湿神龟。烈士嗟遗传，幽人彷旧碑。只今悲左衽，诸将溃王师。鱼跃黄天荡，乌啼白石祠。精灵应飒动，幢旆自参差。暝色低回去，汀蘋采奠迟。回看昔时垒，花蘤正蘼蘼。
谒钱太常祠寻鉴长不遇
作者：彭孙贻
朝代：明
体裁：五言律诗

积雨逢初霁，携文就所思。清阴邻寺竹，劲草谏臣祠。覆研游双雀，虚窗照旅葵。空劳题字客，银钥叩萎蕤。
谒陈少阳祠二首和王阮亭司李·其一
作者：彭孙贻
朝代：明
体裁：五言律诗

一死诚何恨，千秋愧建炎。丹阳拜遗庙，白日映虚檐。自削中兴佐，空攀五国髯。君王重时相，无复忆垂帘。
谒陈少阳祠二首和王阮亭司李·其二
作者：彭孙贻
朝代：明
体裁：五言律诗

二相何迁次，从容在少阳。谁令太学录，重上叩阍章。朔漠悲渊圣，当时恨靖康。流离李纲窜，花鸟自钱唐。
谒陈山龙神祠四十四韵次胡宣子先辈
作者：彭孙贻
朝代：明
体裁：五言排律

沪渎东南汇，泥涂偃卧龙。当年启神母，产物显灵踪。阴雨连中夕，奔雷聚此峰。丘陵合牝牡，潮汐避崩冲。入隧飞泉出，孤盘一径封。穴通珠曲曲，云润雪茸茸。象设图幽怪，祈雩救祲凶。疏楹亏暗岫，绚绘耀高舂。万里来航客，千金萃版佣。落成纷史祝，恒舞极形容。星斗旂铃湿，山河衮角缝。鼋鼍交楯陛，鳞甲卫杉松。蛋户通番市，鱼蛮职上供。大荒穷发眩，黑道戒心忪。鲸吐矑颠月，川鸣石窍钟。吹嘘坤轴动，跳荡日轮壅。断足方舆立，归墟百谷从。江妃委琼佩，渚鬼□芙蓉。壮观魁华夏，高寒照款冬。蜃宫长漠漠，水族自憧憧。空外旌幢过，壶中沆瀣浓。宁愁江刹险，岂限弱流重。天目双垂乳，巫门对凿墉。文身皆致贝，度索亦朝賨。元气苞如黍，三光液耳溶。蚁旋周髀疾，灰积补娲慵。已噏谈天口，虚罗列宿胸。往时频陟眺，无际划横纵。画妙惊曹不，碑题想蔡雍。先河初秩祀，祷旱已禋宗。烧燕求应幻，藏漦椟未恭。胡�坠奄侍，吟啸夹笙镛。盘俎礁登案，洼樽斗挹醲。玄黄消战伐，苍璧纪勋庸。白马回鍧激，轰车驾涌汹。近闻波告儆，到处堠传烽。沧海君谁识，田横客乍逢。食虷徒汗漫，弋雁祗喁�。清浅扬尘壒，沉沙露镞锋。野花红踯躅，涧蟹绿蹱躘。渔父膻芗荐，村姑肃拜颙。冰童颜窈窕，玉女髻䰒松。起蛰司群有，飞潜叶九农。茅盈与相约，蜡屐共携筇。
谒陈山龙神祠四十四韵次胡宣子先辈
作者：彭孙贻
朝代：明
体裁：五言排律

沪渎东南汇，泥涂偃卧龙。当年启神母，产物显灵踪。阴雨连中夕，奔雷聚此峰。丘陵合牝牡，潮汐避崩冲。入隧飞泉出，孤盘一径封。穴通珠曲曲，云润雪茸茸。象设图幽怪，祈雩救祲凶。疏楹亏暗岫，绚绘耀高舂。万里来航客，千金萃版佣。落成纷史祝，恒舞极形容。星斗旂铃湿，山河衮角缝。鼋鼍交楯陛，鳞甲卫杉松。蛋户通番市，鱼蛮职上供。大荒穷发眩，黑道戒心忪。鲸吐矑颠月，川鸣石窍钟。吹嘘坤轴动，跳荡日轮壅。断足方舆立，归墟百谷从。江妃委琼佩，渚鬼□芙蓉。壮观魁华夏，高寒照款冬。蜃宫长漠漠，水族自憧憧。空外旌幢过，壶中沆瀣浓。宁愁江刹险，岂限弱流重。天目双垂乳，巫门对凿墉。文身皆致贝，度索亦朝賨。元气苞如黍，三光液耳溶。蚁旋周髀疾，灰积补娲慵。已噏谈天口，虚罗列宿胸。往时频陟眺，无际划横纵。画妙惊曹不，碑题想蔡雍。先河初秩祀，祷旱已禋宗。烧燕求应幻，藏漦椟未恭。胡𩑺坠奄侍，吟啸夹笙镛。盘俎礁登案，洼樽斗挹醲。玄黄消战伐，苍璧纪勋庸。白马回鍧激，轰车驾涌汹。近闻波告儆，到处堠传烽。沧海君谁识，田横客乍逢。食虷徒汗漫，弋雁祗喁𡄸。清浅扬尘壒，沉沙露镞锋。野花红踯躅，涧蟹绿蹱躘。渔父膻芗荐，村姑肃拜颙。冰童颜窈窕，玉女髻䰒松。起蛰司群有，飞潜叶九农。茅盈与相约，蜡屐共携筇。
谷日归舟
作者：彭孙贻
朝代：明
体裁：七言律诗

画眠篷底随波飘，客思欲催午梦消。石尤风苦退飞鹢，蟹眼茶沸春江潮。祈谷农人快晓霁，候门稚子迎归桡。青冥一点矗孤塔，山城落日如相邀。
豆花
作者：彭孙贻
朝代：明
体裁：七言律诗

种菽南山生事微，春残花尽豆苗稀。风从紫电光中坠，香入青梅乳下肥。击缶狂夫歌唱里，荷锄高隐月明归。蚕时开遍吴娘陇，把嗅深沾野老衣。
象鼻岩四首·其一
作者：彭孙贻
朝代：明
体裁：五言绝句

山僧坐石窟，积叶与床平。夜深扶杖出，独伴虎经行。
象鼻岩四首·其三
作者：彭孙贻
朝代：明
体裁：五言绝句

世出世间法，人非人等闻。象王非顽石，弹指喻山君。
象鼻岩四首·其二
作者：彭孙贻
朝代：明
体裁：五言绝句

头陀在空山，巨兽为侍者。东方总无佛，不如归去也。
象鼻岩四首·其四
作者：彭孙贻
朝代：明
体裁：五言绝句

岩石久垂头，兽王亦弭耳。佛法本无多，捩折象鼻子。
豫章行
作者：彭孙贻
朝代：明
体裁：乐府曲辞

豫章寿千岁，奇村隐深岩。悬厓数千仞，绝壁界飞湍。猿猱讵能攀，何况斧与斤。轮□泽云气，霜霰无改颜。日月隐出入，若木相支撑。神物不屡见，蛰龙蟠其根。顷宫及阿房，雕斲穷轮般。写材巴蜀罄，楩楠赭南山。工师梯断壑，腰絙通以梁。风雷辄拒之，虎豹绝来辕。辍斤每中返，终老卧嵁岩。岂惜根株离，致身亮有端。不遇明堂时，良栋非所堪。
贞娘墓
作者：彭孙贻
朝代：明
体裁：五言绝句

何处贞娘墓，青山卧绮罗。不知春色尽，无奈落花多。
贫土乐和越中胡天岫四首·其一
作者：彭孙贻
朝代：明
体裁：古风

海滨有狂士，脱粟常饮水。高论黄虞事，宴坐自隐几。叩门闻买药，罢琴为之起。客去仍闭门，但荫桑柘美。
贫土乐和越中胡天岫四首·其三
作者：彭孙贻
朝代：明
体裁：古风

茆檐时雨至，承霤以濯足。岂云离世荣，干禄谅匪禄。闭门乐春时，邻卉为我馥。无求简往来，持此劝比屋。
贫土乐和越中胡天岫四首·其二
作者：彭孙贻
朝代：明
体裁：古风

土室寡所忧，庶以摅永日。诗书言理乱，偶诵邈无怿。寂寞空宇中，惟与邻叟密。浊酒聊共持，谁能念家室。
贫土乐和越中胡天岫四首·其四
作者：彭孙贻
朝代：明
体裁：古风

春风知我贫，不间我朝夕。古木縳绳床，穿膝三已易。飞飞语玄鸟，衔泥坏我壁。卧起深草生，欲扫怜其碧。
贵溪道中
作者：彭孙贻
朝代：明
体裁：七言律诗

褰帷五马捧除书，驰传旌旗拥属车。见说省方容露冕，未须游子奉篮舆。鹅湖水长春江暖，龙虎山空绛阙虚。暂得淹留探胜迹，洞天金简近何如。
贺大设蔬食招予普贤寺夜分踏月相送分手溪桥上
作者：彭孙贻
朝代：明
体裁：七言律诗

江城明月逼寒辉，萧寺清樽烛渐微。岂为浮屠甘断肉，那堪急难见无衣。悲歌酒肆人相泣，弹剑思家客未归。世事可知公莫舞，秋风不少故山薇。
贺新郎
作者：彭孙贻
朝代：明
体裁：词

孤愤韩非说。恨茫茫、乾坤天地，避秦仇葛。江左夷吾谁底是？杨白花飞成雪。笑久矣、吾其被发。咫尺佛狸饮江水，犹寻常、乳燕巢梁月。弹不尽，雍门瑟。
金樽到手休轻别。望滹沱、朔风不起，河冰难合。移得冬青三两树，谁辨六陵余骨？且莫道、先生痴绝。烧取咸阳三月火，也难销、方寸肝肠铁。发上指，眦双裂。
赋得为政心閒物自閒呈伯父时伯父以此句校士上洋
作者：彭孙贻
朝代：明
体裁：七言律诗

茂宰神仙听断稀，儿童妇子各忘机。叩门毕岁无来吏，阖县栽花满钓矶。长日散衙琴数弄，讼庭眠隶鸟还飞。閒中索句心劳甚，夜检文书起著衣。
赋得墙头杏花
作者：彭孙贻
朝代：明
体裁：七言律诗

画垣娇送一枝新，桃李无颜总出尘。疏雨吹残横笛后，晓风愁杀倚楼人。鞦韆花外谁家院，寒食村西几度春。近日舞衫歌袖罢，东墙红粉莫窥频。
赋得文武衣冠异昔时
作者：彭孙贻
朝代：明
体裁：七言律诗

貂尾旄头马正骄，蒙茸裘带更飘萧。绣衣使者俱椎结，梵字金章己佩腰。采葛可纫聊野服，遗簪虽敝亦前朝。楚囚自傍南冠泣，倚遍新亭泪未消。
赋得明妃梦还汉宫
作者：彭孙贻
朝代：明
体裁：七言律诗

风尘绝漠损红妆，槚道分明近汉皇。何处行云来远塞，一时胡蝶入昭阳。三千粉黛官花暝，十二关河禁漏长。欲诉琵琶君不见，燕支山月正昏黄。
赋得春色泪痕边
作者：彭孙贻
朝代：明
体裁：七言律诗

短发春眠黯自歔，穷愁谁问病相如。飞花万点多情老，残梦孤城到枕虚。旧国水流山色里，故人书断雁来初。天涯极目知何限，况复关河隐望舒。
赋得梅花落处疑残雪得肴字二十韵
作者：彭孙贻
朝代：明
体裁：七言排律

疏林如霰动轻颵，露湿残英草映胶。淅沥偏疑闻堕叶，飘零何处惜馀苞。沾衣细细看徐下，傍沼霏霏澹未淆。雨送辞条回断影，鱼吹浮沬吐微泡。空城暮色催横笛，绕屋清芬藉短茅。拾蕊儿童閒故故，啄花小鸟弄咬咬。游人踏去还迷径，山雀衔归欲趁巢。堕片过墙猜蛱蝶，飞丝挂瓣喜蟏蛸。俄惊玉屑挥谈麈，却怪绡痕剪夜鲛。荒墅孤烟萦古树，野航数点缀长茭。寻来索笑愁成句，评后输香解献嘲。入院共怜梨梦冷，绕篱一任竹声敲。徘徊骚客禁吟眺，惆怅婵娟敛艳姣。曾否风流誇水部，可应瘦韵让寒郊。承茵历乱眠仙萼，侵鬓参差曳舞髾。误却菱开霜镜侧，倩将苔衬小亭坳。遗钿乍讶盈兰砌，似絮生憎见柳梢。浸向幽泉沉月茗，泛教雪俎透芳肴。也拚纸帐图相并，不放湘帘捲乍交。好待泥金笺襞尽，琼瑶堪竞吐珠抛。
赋得残莺知夏浅
作者：彭孙贻
朝代：明
体裁：七言律诗

睍皖馀声在上林，窗前灌木弄新阴。未经梅雨黄初褪，才过花风羽渐沉。百啭音稀芳草歇，双丈人老画眉深。清和犹是春三月，不惜间关伴苦吟。
赋黄鹦武二十韵
作者：彭孙贻
朝代：明
体裁：五言排律

兵气金天偃，人皇鸟纪看。灵禽登陇首，正色合坤垣。羽映山龙衮，毛分仗马銮。御园莺啭歇，太液鹄裳寒。入贡占西旅，来仪发上兰。辉光天子钺，□动侍臣冠。轩后方巢阁，虞阶自舞干。鞠衣禖燕喜，抱珥日乌欢。异物元非贵，珍奇不畜难。求刍开禁院，纵翮解雕栏。永锢怜宫女，能言受谏官。好音绥瘴海，佞古前朝端。献赋衡洲老，中兴武梦残。蛮方平狄道，铜掌忆长安。五凤□为号，三青笑作坛。何须示鳌掖，莫复赦鸡竿。银镂虚镌架，朱笼罢整翰。陈仓芳树满，隗帝霸图阑。鼎耳无鸣雉，经筵问直鸾。清时薄耽玩，君□贱般般。
赠关中僧坐石公庵
作者：彭孙贻
朝代：明
体裁：五言律诗

开林孤岫顶，斗笠讲台安。妙旨师摩诘，忘形事懒残。看云空有相，听瀑得澄观。狎虎为鸥鸟，秋虫悟鼠肝。
赠千峰和尚
作者：彭孙贻
朝代：明
体裁：七言律诗

一量芒鞋七尺筇，不知何处见千峰。空山落叶经行地，永夜哀猿入定钟。浩浩春流孤月动，纷纷晴壑野云封。寻师问道无人识，相对寒岩石上松。
赠城南许表
作者：彭孙贻
朝代：明
体裁：古风

城南隐者髯公老，雪发参差照晴昊。短布单衣不掩胫，闭户经年理诗草。梨花三月春茫茫，谷雨未过杏巳黄。君今不醉亦何益，胡不花前日举觞。耽诗爱客满茆舍，日晏柴门未得罢。诗成不顾麋釜空，句好颇遭俗物骂。以兹日作烂熳游，妻嘲仆诮何足詶。自古高人无万岁，乃知独醒非良谋。东风无日不吹牖，昨日红颜今皓首。头上花枝奈老何，岁岁相逢且相寿，云公劝汝一杯酒。
赠子游·其一
作者：彭孙贻
朝代：明
体裁：五言律诗

毛颖传佳士，铜觥怯酒神。僦园和月典，赠妇貌山频。花鸟真长物，烟云不我贫。到门无俗客，洗岕墨池滨。
赠子游·其二
作者：彭孙贻
朝代：明
体裁：五言律诗

肝鬲明于雪，钱刀贱不神。老亲江火断，密友雨蔬频。巷柳双扉小，家山一研贫。行吟访秋意，落叶下河滨。
赠子行·其一
作者：彭孙贻
朝代：明
体裁：五言律诗

破榻延佳友，宾喧集草堂。娱亲忘来贵，飞墨觉髯香。道貌山容秀，文心画理长。家贫子钱尽，初典十三行。
赠子行·其二
作者：彭孙贻
朝代：明
体裁：五言律诗

空屋书声出，污莱自满堂。名藏村塾老，句授孝经香。落叶羁愁积，昏鸦定省长。不须邻壁照，虚牖过宵行。
赠镜宗上人
作者：彭孙贻
朝代：明
体裁：七言律诗

高坐西林数十年，绳床永日独安禅。中庭桓子霜初落，南印花开月正圆。雪满经行芳草地，云深入定暮钟天。攒眉可许狂居士，净社相期更种莲。
赠陶君广生
作者：彭孙贻
朝代：明
体裁：七言律诗

逃名采药事长桑，混迹尘中鬓未苍。篯氏自惭无秘术，通明君定有丹方。婴儿鍊就花生顶，老子笺成帙满床。辛苦度人迟抵宅，提壶且醉酒垆傍。
走甪里看斗蟋蟀
作者：彭孙贻
朝代：明
体裁：五言绝句

何处生秋兴，莎鸡满石林。雄心聊一决，莫复更悲吟。
越中玄祉奕远诸君招饮山园赋别
作者：彭孙贻
朝代：明
体裁：七言律诗

岂不怀归惜友生，华堂深坐到严更。春催花事宽留棹，夜逼江寒渐入城。相对风流俱动色，共谈天地总关情。无端客思撩人甚，明日孤蓬怅雨声。
越中逢王介人
作者：彭孙贻
朝代：明
体裁：五言律诗

人亦冲寒至，梅花始不奇。㑺看山不厌，澹与雪祠宜。名理诙谐合，书囊秘本私。夜窗分佛火，客雨共题诗。
越中逢王介人
作者：彭孙贻
朝代：明
体裁：五言律诗

湖海怜君意，相逢若故知。锦囊矜得句，红袖乞填词。贫更才名重，游惟山水期。兰亭今寂寞，约尔共题诗。
踏月
作者：彭孙贻
朝代：明
体裁：五言律诗

萧条成独往，清景画无权。坐石人同古，临风句亦仙。钟昏邻火后，鸟睡月痕先。悔不携琴出，空林鸣涧泉。
轩岐家徐叟元上嗜弈能吟七言小诗其六十初度以青鞋布袜为寿兼系以诗
作者：彭孙贻
朝代：明
体裁：七言律诗

采药名山己有年，一经传后谢时贤。妻孥累去惟留发，服食功成不硕仙。家具诗笺千百首，棋枰兵法十三篇。青鞋布袜聊持赠，与尔相期弄紫烟。
轮灯
作者：彭孙贻
朝代：明
体裁：古风

耀灵西颓望舒吐，地涌圆机烛阴舞。滚尘步步生夜光，照乘辚辚轧琼宇。初惊丰隆呼阿香，火轮旋爇天中央。更讶地灵戏击鞠，赤毬蹴起扶桑谷。规里星桥闪不停，寰中银瓮流何速。蹋灯壮士誇身手，腾掷纵横无不有。离朱瞬目幻人眩，捷若宜丸鬼戴斗。列炬疑看圜陈收，横箫欲挈璿玑走。訇填钲鼓闹儿童，争沓窗扉坠钗钮。羿仁先生户独扃，观书夜静挑残灯。愿分馀光出邻壁，屡候鹑火观春星。君看灯市喧华毂，官课山棚遍穷屋。安淂金支百丈轮，辘轳四照流亡烛。
轻簿篇
作者：彭孙贻
朝代：明
体裁：古风

轻簿谁家儿，犁眉玉面骢倒骑。挟二金丸弹野萑，翻身正落平陵鸱。暂出青楼戏，昼漏尽不返，金吾夜禁宁忧晚。千觞纵饮常骂坐，百万输钱任倾囤。兄事霍家奴，弟呼董君偃。朱颜年少共臂鹰，傅粉妖童行射犬。通籍何曾知半字，曳裾长得连诸畹。长安到处识姓名，干谒纷纭公与卿。却笑公孙不解事，脱粟故交宜见轻。
较小瀛洲十老诗题后
作者：彭孙贻
朝代：明
体裁：古风

正嘉之日庙社隆，台阁衮衮升群公。东海以东老诸老，独卧白石苍山中。襄阳同时三太守，朱陈布衣亦其友。十人隐显犹一人，文酒南园聚耆旧。余昔见图未见诗，泉石皴勒生幽姿。图中人朽图不朽，缣粉生动飘须眉。百年父老一佳话，临摹装潢骚坛挂。图再易主诗卷传，今我见诗如见画。干戈文物徒荒草，先皇册府无留槁。义士哀歌惜鬓毛，诗史流离悲野老。诸公白首承平代，昔视于今多感慨。何烦按址搜颓垣，似睹联吟出雅缋。凤阳司李临江孙，先辈流风彷佛存。手雠三箧鲁鱼正，茧拓千本兰亭翻。前贤已没垂后昆，瓣香直欲穷河源。钟期巳老钱刘在，殊胜中郎有虎贲。
辛卯元日过太仆殡宫
作者：彭孙贻
朝代：明
体裁：七言律诗

宿草南原野火生，不知何地是王正。山围乌夜村墟合，龙蛰蛟门雨雪晴。二子还山惭卞壶，无人击筑报荆卿。春风寂寂空祠上，白水周遭绕故城。
辛卯除夕
作者：彭孙贻
朝代：明
体裁：七言律诗

物役终年苦未齐，衡门端合老幽栖。独怜高枕供迟暮，闻道中原尚鼓鼙。残夜寸心消短烛，愁吟双鬓怯新题。周妻何肉生涯尽，不为清斋醉似泥。
辛夷歌
作者：彭孙贻
朝代：明
体裁：古风

辛夷作字字古欢，谏郎树下看木兰。赠君红榄可君意，杏子仁藏两相忆。白鱼的历玉一双，儿家采莲朝渡江。油云委地春腻腻，羞颜红溢惊吠厖。青蛛渔花网得蝶，海棠过春香让妾。荷衣菱带逆风吹，池上绿蒲美于箑。四弦国腹鸣高楼，感郎意气回马头。银瓶罄倒试莺酒，消尽廿四花风愁。
辛巳除夕
作者：彭孙贻
朝代：明
体裁：七言律诗

璅窗儿女笑相牵，何事山翁夜不眠。好句难成虚此夕，残灯欲尽是明年。文�杯冷添新酿，炉鼻灰寒拥故绵。起视横参天未白，自烹馀雪煮鸣泉。
辛巳除夕
作者：彭孙贻
朝代：明
体裁：七言律诗

璅窗儿女笑相牵，何事山翁夜不眠。好句难成虚此夕，残灯欲尽是明年。文𡱝杯冷添新酿，炉鼻灰寒拥故绵。起视横参天未白，自烹馀雪煮鸣泉。
边城怨四首·其一
作者：彭孙贻
朝代：明
体裁：七言绝句

太白山头月未斜，龙堆霜满霰如花。无端羌笛催人甚，不是征夫尽忆家。
边城怨四首·其三
作者：彭孙贻
朝代：明
体裁：七言绝句

霜落榆关木叶稀，家音到日尚春衣。衔芦多少南飞雁，不似长征客未归。
边城怨四首·其二
作者：彭孙贻
朝代：明
体裁：七言绝句

夜月胡笳满戌楼，铁衣连岁为防秋。情知塞草年年绿，屈指红颜巳白头。
边城怨四首·其四
作者：彭孙贻
朝代：明
体裁：七言绝句

边草青青几度春，髑髅堆上柳条新。三更蒲类河头月，偏照还家梦里人。
过七弟东皋草堂闻林氏有菊叩门探之不盈二十种楚楚可观不见主人遂返
作者：彭孙贻
朝代：明
体裁：古风

驾言出东皋，草堂媚初日。问菊过邻家，閒门杳行迹。茅檐覆卉药，林影移砌石。淹留去复住，苍藓殢来屐。何烦见主人，幽花自迎客。
过三莫上人看夏兰·其一
作者：彭孙贻
朝代：明
体裁：七言绝句

丛丛玉立泛崇光，深掩禅关一院香。座上幽芳应笑客，题诗多半在僧房。
过三莫上人看夏兰·其二
作者：彭孙贻
朝代：明
体裁：七言绝句

九畹春回九节长，骚人相对即三湘。应怜泽畔行吟者，何似茶烟对竹床。
过丰城
作者：彭孙贻
朝代：明
体裁：五言律诗

西江南渡客，暮入古丰城。阴雨张华庙，春风伯赵鸣。孤舟望牛斗，一剑说平生。莫问延津路，蛟龙混太清。
过僧舍饮径山茶
作者：彭孙贻
朝代：明
体裁：七言绝句

纸窗茅屋日西斜，閒坐僧房乞施茶。归路不知山月上，满天风叶未栖鸦。
过刘居士庵寻本来上人不遇
作者：彭孙贻
朝代：明
体裁：五言绝句

绕屋百枝梅，当窗数拳石。寻僧不相逢，寒城还乞食。
过孙许二公怀忠祠祠巳废
作者：彭孙贻
朝代：明
体裁：七言律诗

女墙薜荔锁荒祠，下马披榛读旧碑。何处长蛟沉铁锁，空令山鬼奠辛夷。烽烟古壁龙蛇动，秋色高台鸟雀悲。凭吊二公伤往事，西风斜日采江蓠。
过尚胥里书所见·其一
作者：彭孙贻
朝代：明
体裁：六言诗

朱藤花垂渔网，绿杨树隐酒旗。君今奈何不醉，别后空复相思。
过尚胥里书所见·其三
作者：彭孙贻
朝代：明
体裁：六言诗

戽水车鸣收麦，扎山鸟唤采茶。鱼虾聊当鼎食，礼法何用田家。
过尚胥里书所见·其二
作者：彭孙贻
朝代：明
体裁：六言诗

切叶桑筛蚕箔，酿花蜜醉蜂房。牡丹时候春尽，布谷声中昼长。
过尚胥里书所见·其四
作者：彭孙贻
朝代：明
体裁：六言诗

三眠三起人柳，半晴半雨女桑。花□沿村乞食，烧香满载笙簧。
过峡江城
作者：彭孙贻
朝代：明
体裁：五言律诗

峡江三里郭，积雨坏城垣。一水萦空井，群山绕闭门。沙寒鱼不聚，人语鹊频翻。总是羁栖地，何须闻夜猿。
过当湖投吴元萼明府二十韵
作者：彭孙贻
朝代：明
体裁：五言排律

三台郎位近，九水五湖深。遂有神仙令，来从翰墨林。雄文蔚麟凤，粹品重球琳。清白高相映，声华世所钦。远猷占魏丙，正气慑宵壬。蒲邑宁殊古，中牟复见今。万花栽满县，百里坐鸣琴。谈道开公廨，枢衣进子衿。如公真爱日，若旱定为霖。猛虎俱潜渡，飞鸮亦好音。入村无吠犬，在道少遗金。画诺烦诸掾，催科瘁此心。官閒多卧阁，退食只孤吟。陆茗浮阳羡，荀香爇水沉。讼庭来野鹤，奏最下神禽。拟昔循良传，何须汉代寻。他年襄衮职，当宁问宵箴。褐短难藏璧，珠投愧献琛。仁风动怀扇，霁月映披襟。会送双凫舄，冠弹柱后簪。
过彭泽怀靖节
作者：彭孙贻
朝代：明
体裁：古风

陶公晋处士，抗志薄高轩。饮酒远自托，行吟归故园。翔鸟不受弋，焉能入尘樊。伊余慕遐躅，秉耒耕北原。顷豆既时穫，白露浩以繁。西行过彭泽，叹息望江村。古柳巳零落，翳翳见柴门。此中宜有人，清风出城垣。往哲不可作，空山耀朝暾。
过徐忠襄西郊书舍有手植老桂垂荫满庭
作者：彭孙贻
朝代：明
体裁：古风

遥天青苍苍，秋气入㵳泬。扁舟所来境，一往人迹绝。昔贤留遗墅，草木自幽悦。废沼坠红衣，池莲落如雪。�怀千古人，浩歌壮心裂。手植双桂老，茗剥古鳞灭。岂翳虬龙姿，摧挫终不折。我来行空园，天高暗香彻。人往物埋存，馀芬寒酷烈。山堂慕形容，沉吟五情热。归途送宿鹭，林叶已微脱。